oreretaneuskarazbizi | Just another WordPress.com site\nOtsailak 16, larunbata\nELKARRETARATZEA 11:30ean Hezkuntza Delegaritza aurrean.\nOndoren GIZA-KATEA San Patricio ikastetxeraino.\nAsteburu honetan Eusko Jaurlaritzak esleitutako lanpostu publikoak eskuratzeko azterketa egin behar izango du Hezkuntza eta Osakidetzako Lan Eskaintza Publikoetara (LEP) aurkezten den herritar andanak. Ekainaren 15,16 eta 17an Barakaldoko BECen egingo diren oposaketek ez dute berrikuntza handirik ekarriko herri euskaldunari dagokionez. Zaharrak berri, beraz.\nOraingoan ere, euskaldunon hizkuntza eskubideak urratu egingo dira. Behin eta berriz huts egin duten euskara planak existituko ez bailiran, kontratazio-politikak ez du bermatuko langile berriek euren lana euskaraz egin edo administraziora hurbiltzen diren herritarrei ematen zaien zerbitzua euskaraz izatea.\nHonen harira, Oreretako Euskal Herrian euskarazek hainbat aldarrikapen egin ditu Iztietako, Beraungo eta Lartzabalgo anbulategietan, “Euskaraz sendatu nahi dugu” “Osaquidecharekin euskara gaixo” lelopean.\nEuskaraz bizi nahi dugulako, administrazioan euskaraz!\nOreretako Euskal Herrian Euskaraz\nOrokorra, Osasungintza-n argitaratua\nOreretako Euskal Herrian Euskaraz taldeak “Zer da zuretzat euskaraz bizitzea?” testu lehiaketa martxan jarri zuen ikasturte honetan. Asko eta asko izan ziren jasotako testuak. Guztira 80 testu jaso genituen, 15 helduen mailan eta 70 gazteen mailan. Epai mahaia 5 kidek osatu genuen, Oreretako EHEko hiru kidek, Xenpelar Aek-ko kide batek eta Lau Haizetara Euskaldunon Elkarteko beste kide batek. Oso zaila egin zitzaigun arren, bi testu aukeratu genituen maila bakoitzeko. Hementxe dituzue irabazleak:\nIñigo Legorburu, Laida Ofizialdegi eta Idoia Arbelaitz euren sariekin.\nSaria: Iñigo Legorburu\nSaria: Idoia Arbelaitz\n2. MAILA (gazteen maila):\nEuskaraz Bizi-n argitaratua\nAzkenean iritsi da eguna!!! Gaur testu-lehiaketako epai-mahaia azken bilkura egingo dugu, eta gaur bertan irabazlea aukeratuko dugu!! Oso zaila izan da eta izango da testu bakar bat aukeratzea, baina irabazlea bakarra izango da, beraz, oraindik ez galdu esperantza!! Eta bihar bertan, blog honen bitartez, irabazlea zein den esango dugu!! Animo ta zorte on guztioi!!\nOtsaileko hilabete guztian zehar, NOR NAIZ? Lehiaketa izan genuen herriko tabernetatik eta lau irabazle izan genituen.\nMartxoan, sari banaketa egin genuen Arkaitza tabernan. Dagoeneko ederki disfrutatuko zuten ondo irabazitako gazta, irasagarra eta intxaurrak!!\neta laister….NON NAGO? Lehiaketa!! Adi egon!!\nORERETARROK MARTXOAREN 17an DONOSTIARA!!\nOndo jakingo duzuen moduan, Martxoaren 17an Euskaraz Bizi Eguna ospatuko dugu Donostian. Oreretako EHEk deialdia luzatzen dizue Oreretar guztioi egunean Donostiara hurbiltzeko. Egitarau oparoa dugu prest, haur, gazte zein helduentzat, egun osoan zehar. Beraz, ez dugu aitzakiarik, Oreretarrok larunbatean Donostiara!!\nHerriko hedabideetan deialdi honen berri eman dute, Oarsobidasoako Hitzan agertu zen martxoaren 10ean egin genuen agerraldia eta Zintzilik Irratian elkarrizketa egin ziguten.\nOreretan Euskaraz Bizi nahi dugulako, Oreretarrok Martxoaren 17an Donostiara!!!\nEuskaraz Bizi, Hedabideak-n argitaratua\nEUSKALDUNA NAIZ ETA HARRO NAGO! Martxoaren 17an DENOK DONOSTIARA!\nMartxoaren 17an DENOK DONOSTIARA!!!\nHizkuntza komunitate minorizatua da euskal komunitatea, Euskal Herrian bizi garen hiru milioi biztanletatik laurdenak baino ez dakigu euskaraz. Euskal hiztun guztiak gara gazteleraz edo frantsesez elebidun, mendetako asimilazio prozesuaren ondorioz euskaldun elebakar gisa bizitzea ezinezko bihurtu ondoren. Gaztelera eta frantsesa bilakatu dira hizkuntza hegemonikoak Euskal Herrian, nazio hizkuntza den euskara menpeko bihurtuz. Horregatik, euskarak betetzen zituen ia funtzio guztiak erdarek betetzen dituztenez, euskaldunok bigarren mailako herritarrak gara gure herrian.\nErasoak eraso, euskaldun izateaz harro, garena izaten jarraitzeko nahia eta gogoa askotan erakutsi dugu euskaldunok. Honi esker, hamaika proiektu sortu ditugu ordezkapen prozesuari aurre egin, eta euskaraz bizitzeko nahiari hauspoa emateko.\nNOR NAIZ? Azkeneko asteko irabazlea\nIritsi da bukaerara NOR NAIZ? lehiaketatxoa!!!\nNOR NAIZ? 3. pertsonaia\nDagoeneko ez dugu NOR NAIZ?-en inguruko inongo argibiderik eman behar, denek ezagutzen baituzue ekimentxo hau. 3. asteko pertsonaia eta irabazlea honakoak dira:\nPERTSONAIA: AIZPEA GONEAGA\nIRABAZLEA: ION ZUMALABE\n4. pertsonaiko pistak tabernetan dituzue, mugi zaitezte! Azkena da eta!!\nEuskaraz Bizi, Orokorra-n argitaratua\nNOR NAIZ? 2. asteko irabazlea\nNOR NAIZ? ekimentxoa aurrera doa!\nOtsaileko 2garren asteko pertsonaia eta irabazlea:\nPERTSONAIA: MIKEL LABOA\nIRABAZLEA: MILA ALBERRO\nDagoeneko 3. pertsonaiaren pistak irakurgai dituzue tabernetan. Animatu eta parte hartu! Oraindik sari ugari eskuragarri dituzu!!


Materia ilunaren zantzutzat jo izan den seinalea baztertu dute - ZientziaEus\nMateria ilunaren zantzutzat jo izan den seinalea baztertu dute\n2020/03/26 Gallego Moya, Juanma - Kazetaria Iturria: Elhuyar aldizkaria\nMateria ilunaren deskonposizioa egotekotan, Esne Bidearen erdigunearen inguruan X izpien isuria ikusi beharko litzatekeela diote. - Arg. Christopher Dessert, Nicholas Rodd, Benjamin Safdi, Zosia Rostomian, Fermi Large Area Telescope.\nPartikulen fisikaren hainbat ereduk proposatu izan dute materia iluna pixkanaka deskonposatu eta materia arrunt bihur litekeela, eta prozesu horretan fotoiak askatu litezkeela. Hala, proposatu izan da zenbait galaxiatan ikusitako 3,5 kiloelektronvolteko X izpien isuri-mota bat izan zitekeela horren froga. Science aldizkarian argitaratutako ikerketa batek, ordea, ezeztatu egin du hori hala denik. Ikerketaren arabera, hainbat galaxiatan eta galaxia-kumulutan hauteman den X izpien seinale bat ez da materia ilunaren deskonposizioaren ondorioa.\nHipotesia egiaztatzeko edo ezeztatzeko, ikertzaile-taldeak Esne Bidean antzeko zerbait gertatzen ote den argitu nahi izan du. XMM-Newton teleskopioaren bidez, ikertzaileek urtebeteko behaketa egin dute, galaxiaren haloari begira. Beste motatako X izpien isuritik libre dauden eremuei erreparatu diete, baina ez dute isuri-mota horren aztarnarik aurkitu.\nGrabitazioari lotutako behaketek ondorioztatzen dutenez, unibertsoaren % 80 materia iluna da, baina momentuz astrofisikariek ezin izan dute azaldu materia mota hori zertan datzan. Hortaz, materia iluna aurkitzeko ahaleginetan jarraitzen dute adituek.\nXMM-Newton, espazioko X-izpien bila\nGalaxia erraldoi batean milaka kumulu globular berri sortu direla argitu dute\nGalaxien arteko gas-filamentuak


Inon izatekotan - Hori ez da literatura\nMezua: Hori ez da literatura\nAtala, 318 hitz\n–Hi txirrindularitzazalea haizenez, galdera bat egin nahi diat: zer iruditu zaik Garcia Marquezena?\n–Tour bikaina egin din. Alpeetako etapa hori, Joux-Plane eta Morzine ingurukoa, ikaragarria izan dun… Aspaldian ikusi dudan zirraragarri eta gogoangarrienetakoa.\n–Bai, bai, baina orain beste bat duk kontua: esaten ari dituk dopatu egin dela.\n–Aditu dinat zerbait, bai.\n–Zerbait aditu? Tourrean lortutako garaipena ere kendu egingo omen ziotek seguru asko. Hik hobeto jakin beharko huke. Hi haiz txirrindularitzazalea, ez ni.\n–Baina hori ez dun txirrindularitza!\n–Ez dela txirrindularitza?\n–Ez niretzat behintzat. Nik kontu horietaz ez zakinat ezer, ez zaizkidan interesatzen.\n–Azkenean jakiten duk ba hik ere kontu horien berri.\n–Jakina, baina ez gogoz, inguruak horretaratuta baizik. Nahi gabe ere kutsatu egiten hau horrek azkenerako.\n–Eta… txirrindularitza ez badira, zer dira hire ustez kontu horiek?\n–Txirrindularitza, inon izatekotan, errepidean zagon. Ez txirrindulariaren bizitzako gorabeheretan; ez txirrindulariaren ustezko, balizko edo zinezko oinazeetan; ez txirrindularitzaren ustezko, balizko edo zinezko tranpetan; errepidean baizik. Txirrindulariak errepidean jartzen din jokoan bere burua, hor ematen din onena, eta guk txirrindulariari ezer hartzekotan hor hartzen zionagu, errepidean. Gainerakoa arrunkeria baino ez dun (arrunkeria horren ustezko, balizko edo zinezko txundigarritasuna gorabehera).\n–Baina txirrindulari batzuek, beste batzuen aldean, abantaila handiak zauzkatek, eta ezin zieagu meritu bera eman.\n–Meritua? Niri ez zaidan txirrindulariaren meritua axola. Nik txirrindulariari ematen didana hartzean zionat, eta niri txirrindulariak errepideko bere lana ematen zidan, ez beste ezer. Ez zidan ez besarkadarik eta ez ukabilkadarik ematen, ez musurik eta ez horzkadarik, ez gerezirik eta ez txakur janik. Adiskideak eta etsaiak, zordunak eta hartzekodunak izango ditin txirrindulariak, nitaz aparte ere.\n–Baina gaur egun ezin duk txirrindularitzaz hitz egin Garcia Marquezen aferaz hitz egin gabe.\n–Hori ez dun, ordea, txirrindularitzaz hitz egitea. Txirrindularitzaren jarraitzaile naizen aldetik, niretzat Garcia Marquezen handiena egin duen Tourra duk, Alpeetako etapa hori hori barne, une zehatzean ezin egokiago egindako eraso batetik abiatuta, indarrez gainezka, horren erritmo neurtu baina biziz egina. Eta hori honezkero ezin izango zidan niri inork kendu.\nIdazleen artean dopinaren kontrako kontrolik egin izan balira Landysek irabazi zian Nobel saria kendu egingo ziotean seguruenik, kontranalisiak besterik esan ezean.\n2006-07-30 @ 19:21


Urretxuko Udala - Urretxun bakarrik bizi diren pertsonen inguruko diagnosia egin da\nUrretxun bakarrik bizi diren pertsonen inguruko diagnosia egin da\nUdaletik FARAPI Koop. Elkartearen bitartez, Urretxun bakarrik bizi diren pertsonen inguruko diagnosia egin da\nGizarte geroz eta zaharkituagoa dugu, non zahartzaroa eta honek jasan dituen eraldaketak ulertzea berebizikoa den maila pertsonal, komunitario zein instituzionaletik erantzun bat emateko. Hala, Urretxun bakarrik bizi diren adineko pertsonen errealitatea ikuspegi holistiko batetik ezagutzeko, ikuspegi kuantitatibo nahiz kualitatibotik landu da honako paradigma.\nDatu bilketan iturri estatistiko, ikerketa ezberdin eta udal erroldak errazturiko zehaztasunak jaso dira, baita bakarrik bizi diren adineko pertsonen testigantzak eta hauen sare komunitarioa osatzen duten erreferentziazko pertsona ezberdinen ikuspegia ere; eragile eta erakunde.\nOndorioz, identifikatu diren zailtasun eta beharrei erantzun bat emateko asmoz zenbait esku hartze proposamen aipatu dira, zeinak erronka berri gisa hartzen dituen Urretxuko Udalak bakarrik bizi diren adineko pertsonen bizi kalitatea hobetze aldera.\nJarraian, ikerketa honen txostena topa dezakezue:


Kanten kantoia - Ume-kantak\nUme-kantak
Umeak lokartzeko kanta batzuk dakartzate gogora.
\nHizlaria(k): Katalin Atxurra Alegria (1926) Teresa Erkiaga Korta (1927)\n“Lo, lo, lo aingeruak\nZeruan barri onak\norain eta beti!”\nTa besterik ez dakit.\n-T: Nik honen umiari:\notsoren batek jan ez zaiezan\n“Amuma kanta bestia!”, “Ze kanta […]?” ta zelan da bera?\nrin eta rin\nezin lorik egin”\nTa “kanta ostera be!” Honen alabik eitten [nitxu] horrek gauzok. “Kanta ostera be”.\n-K: Neuk be beti harexek, indidxunak, ez dakit. Baiña orduan akorda eitten jatezen... baiña on...\n-Ahaztu be eitten dira gauzak eta!\nInformazio gehiago: Ume-kantak


Koadrilen Eguna nobedadeez beterik dator 2022an – Irunero\nPosted on 2022(e)ko ekainak 24 by Irunero\nBi urteko geldialdiaren ondoren, Koadrilen Eguna inoiz baino indartsuago dator. Ekainaren 25ean ospatuko da Irungo Lagun taldeek luzez esperotako eguna. Betti Gotti euskara kultur elkarteak antolaturik, zailtasunak zailtasun, bazkarirako sarrerak saldu dira jada, beraz, eguna iristea falta da soilik.\nBetti Gotti elkarteak, urteroko jaieguna antolatzerakoan pandemia garaian gaizki pasatako guztiak omenduko ditu 2022an. Horregatik, aurtengo zapiaren kolorea beltza izango da, pandemiaren ondorioz zendutakoak gogoratzeko. Era berean, 2008 urteko lehen koadrila egunean izandako zapi beltzera itzuliko dira.\nUrtero moduan, aurten ere Betti Gotti elkartearen helburua herritar guztiei eskainitako Koadrila Eguna antolatzea izan da. Izan ere, elkarteko kideen ustez Koadrila Egunak ez du adin zehatzik, norberak jartzen dio adina. Hala ere, elkarteko kideek azaldu dute koadrila eguna antolatzeko zailtasun handiak izan dituztela, Udalaren ekarpena ez baita nahikoa horrelako ekitaldi batek eskatzen dituen segurtasun berme guztiak asetzeko. Datozen urteetarako egoera hau aldatzea eskatu du elkarteak eta Herri Bazkaria hirigunera ekartzeko asmoari eusten dio.\nKoadrila Egunaren barneko ekitaldi jendetsuenetako bat da Ficobako bi pabilioietan egiten den Herri Bazkaria. Aurreko urteetan bezala, aurten 1.800 pertsona bilduko ditu. Bazkariak 20 euroko prezioa izango du eta sarrera bakoitzeko euro bat Pausoka elkarteari emango zaio, behar bereziak dituzten haurren elkarteari.\nBazkariaren egitura mantendu arren, txartelak saltzeko modua aldatu egin da. Izan ere, txartelak Betti Gotti elkartearen webgunearen bitartez saldu ziren maiatzaren 27aren eta 29aren artean. Dena den, bazkariko txartelak ekainaren 3an banatu ziren fisikoki. Sarrerak bi taldetan banatu dira, Ficobako pabilioiak mahaikideen adinaren arabera banatzeko. Alde batetik, 23 urtetik gorakoentzako sarrerak eta bestetik, 22 urtetik beherakoentzat.\nGoitiberak olinpiaden ordez\nAurten koadrilen olinpiaden etapa amaitutzat eman du Betti Gottik, baina ekintza berri bat proposatu du. Goitibera lehiaketa bat antolatu dute 18 urtetik gorako edonorentzat eta Irungo koadrilei bertan parte hartzeko deia egiten die. Koadrilen Eguneko goizeko 9:30etan partaideak aurkeztu eta gosariarekin indarrak hartu ostean, 10:00etan hasiko da txapelketa. Goitiberen txapelketarako izen ematea ere webgunearen bitartez egin zen eta sariak izena ematen duen jende kopuruaren arabera banatuko dira. Aurten, Betti Gotti elkarteak jarriko ditu goitiberak, baina datozen urteei begira, asmoa da jendeak propio diseina ditzala beraien goitiberak. Hala ere, norbaitek aurten berea egin nahiko balu elkartearekin harremanetan jarri beharko du. Beti bezala parte-hartzaileei pintxo bana emango zaie trago eta guzti triki-poteo momentuan, eguerdi aldera.\nAurretik bi urteko hutsunea izan den arren, 2022ko Koadrilen Egunak aurreko urteetako eskema bera jarraituko du. Eguna goiz hasiko da, 9:30etan Urdanibia plazan egingo den Koadrilen gosariarekin. Jarraian, Irun Hiriko Goitiberen Txapelketaren Sari Nagusiaren txanda izango da. 12:00etatik aurrera txarangek eta batukadek girotuko dituzte alde zaharreko karrikak.\nEguerdiko 13:15etan Urdanibia plazatik hasita koadrilek Ficobarako bidea hartuko dute. Ficobara dantza eta musika artean iritsi ostean, bazkaria 14:15etan hasiko da globotxupinazoarekin. Bazkalostean, Ficobako ateak arratsaldeko 16:00etan irekiko dira, DJ Balberren emanaldiarekin batera. 17:00etan, berriz Gozategik kontzertua emango du taldeak 30 urte betetzen dituela ospatzeko. Ficobako ateak guztiz itxi aurretik 19:00etan DJ Balberrek bigarren saio bat eskainiko du 20:30ak arte. Matraka elektrotxarangaren erritmoan itzuliko dira koadrilak hiriko erdigunera, festak etenik izan ez dezan.\n2008. urteaz geroztik urtero koadrilen artean kamisetak edo atorrak egitea sustatu du Betti Gottik. Elkarteko kideek adierazi dutenez, “polita da koadrilen marrazki edo logoak ikustea, kamisetak edo atorrak apainduz jendeak duen irudimenaren indarra”. Hala ere, aurten ezin izan dute egitasmo hau lehiaketa bidez sustatu, bestelako baliabideak sendotu behar izan dituztelako eta horrek eragindako egoera ekonomikoak ez dielako lehiaketa berririk sustatzeko tarterik eman. Lehiaketarik antolatu ez arren, Betti Gotti elkartetik dinamikarekin jarraitzera gonbidatu dituzte parte-hartzaileak, Koadrilen Eguna kolore eta mezu alaiez girotzeko modua baita.\nErrespetua festarako funtsezkoa\nBetti Gottiko kideek azaldu dutenez Herri Bazkaria ondo joan dadin errespetua ezinbestekoa da. Bai herri bazkaria zein Koadrilen Eguna antolatzeko pertsona askoren lana eta parte-hartzea beharrezkoa da, beraz, parte-hartzaileei eskatu diete errespetuz eta lasaitasunez jokatzea. Betebeharrak oinarrizkoak dira eta dena ondo ateratzeko beharrezkoa da horiek errespetatzea.\nBestalde, Betti Gottitik gogoratu dute ekimen hau aurrera eraman ahal izateko boluntario askoren laguntza beharrezkoa dela eta beraz, inor laguntzeko prest baldin badago, jar dadila elkarteko kideekin harremanetan bettigotti@hotmail.com elkartearekin.\nPosted in ErreportajeakTagged Betti Gotti, ficoba, Herri bazkaria, irun, irunero, Koadrila Eguna


San Valentin eguneko errezeta - Mercadona\n150 g azalore eta brokoli izoztu\n25 g urdaiazpiko, zatitxotan\n80 ml bexamel\n170 g ganba izoztu\n1 koilaratxokada baratxuri zatitu\n1. Prestatu bi hostore, sardexka batekin zulatuz eta bakoitza bi zatitan eginez. Gorde.\n2. Egin betegarriak:\nBarazki- eta urdaiazpiko-hostopila\nIrakin brokolia eta azalorea ur eta gatzetan 5 minutuz.\nSueztitu urdaiazpiko-zatitxoak olio pixka batekin. Ondoren, gehitu barazkiak, eta kozinatu dena 2 minutuz. Gehitu bexamela, eta integratu dena.\nOrearen erdi batean, behealdean, jarri barazki-betegarria, eta bildu biribilki bat eginez. Behin bilduta, 6 zatitan moztu. Egin gauza bera orearen soberakinarekin.\nSueztitu ganbak olio pixka batekin, ur guztia galdu arte, eta gorde.\nBeste zartagin batean, jarri baratxuria frijitzen olio pixka batekin. Gorritu baino lehen, gehitu txanpiñoi xerratuak. Utzi 2 minutuz, eta gehitu ganbak berriro. Bota gatza eta piperra, eta nahasi dena minutu batez.\nMoztu ore-erdia 8 laukitxotan. Bete diagonalean ganba eta txanpiñoien betegarri mistoarekin. Itxi muturrak elkartuz.\nSueztitu oilaskoa olio pixka batekin. Erdi egina dagoenean, gehitu ontzailea nahierara.\nGehitu barazkiak, eta nahasi dena.\nBeste hostore-erdietako batean, egin bihotz-formako 8 ebaki molde edo labana batez. Bete fajita-prestakinarekin.\nEgin bihotz-formako 8 ebaki. Haietako lautan, jarri tomate-marmelada, gazta-kuboak eta intxaurrak.\nEstali hostorezko beste 4 bihotzekin, eta, sardexka txiki baten laguntzaz, itxi ertzak.\n3. Margotu hostopil guztiak arrautza irabiatuarekin, eta sartu labean, 200 ºC-ra, gorritu arte. Baten bat beheko aldetik gutxi eginda geratzen bada, eman buelta.\nSarrerako honi laguntzeko, etxean oso erraz prestatzen den koktel bat proposatuko dizugu.\nJarri mandarina-erdi bat lau zatitan edalontzi bakoitzean.\nGehitu 10 g azukre beltz eta 5 mendafin-hosto edalontzi bakoitzean. Nahasi dena almaizean.\nGehitu 50 ml ron beltz.\nGehitu izotz txikitua eta mandarina baten zukua edalontzi bakoitzean. Nahasi lima-limoi freskagarriarekin.\nKozinatzeko ideia bila zabiltza? Prestatu San Valentin eguneko menua gure errezeta-atala baliatuz.


Atzerriko ibilgailu bat matrikulatzea | IAT estazioa | TÜV Rheinland\nGogoratu IATren aipua\nIAT estazioen sarea\nIbilgailuari krokadurako bola bat instalatzea\nMotorraren potentzia mugatzea\nAtzerriko ibilgailu bat matrikulatzea\nFitxa teknikoaren kopia\nHainbat arrazoi daude ibilgailu bat inportatu nahi izateko, esaterako, prezioa hobea izatea edo egoitza aldatu behar izatea. Espainiako legeriaren arabera, ibilgailu bat Espainian bizi diren pertsonen edo egoitza fiskala Espainian duten erakundeen erabilerarako denean, Espainiako matrikula izan behar du. Zein da beharrezko dokumentazioa? Zeintzuk dira egin beharreko izapideak?\nAtzerriko ibilgailu bat matrikulatzeko egin behar duzun lehen gauza da IAT gune batera jotzea Ibilgailuen Azterketa Teknikoa egiteko, kotxeak edo motorrak duela gutxi azterketa hori jatorrizko herrialdean gainditu badu ere. IATa egiteko behar duzun dokumentazioa desberdina izango da kasuaren arabera, ibilgailu berria edo jada matrikulatutakoa izatearen arabera, eta ibilgailuaren jatorrizko herrialdea EBaren barne egotearen edo ez egotearen arabera.\nJarraian azalduko dizugu zein dokumentazio behar duzun IATa egiteko EB barneko jatorrizko herrialde batean jada matrikulatutako ibilgailu bat Espainian matrikulatu aurretik. Kasu horretan, hau behar izaten da gehienetan:\nJatorrizko herrialdeko zirkulazio baimena edo dokumentu baliokidea.\nFitxa teknikoaren jatorrizko dokumentua, ibilgailuaren azterketa teknikoko txartela izena ere hartzen duena, edo jatorrizko herrialdeko dokumentu baliokidea.\nIbilgailuak CE motako homologazioa badu, haren fitxa murriztua beharko da, edo CE (CoC) adostasun ziurtagiria, bertan ziurtatzen baita kotxeak Europar Batasunak eskatzen dituen kalitate eta ingurumen baldintzak betetzen dituela.\nHomologazio europarreko pasahitzik ez baduzu, gomendatzen dizugu, IATra etorri aurretik, gure guneetako edozeinetara hurbiltzea edo gurekin telefonoz harremanetan jartzea behar duzun dokumentazioa ezagutzeko. Hartara, aurretiaz ziurtatuko duzu zure ibilgailuak, berezitasunen bat dela eta, bestelako dokumenturik behar ez izatea.\nDokumentu hauek aurkezteko, izapidea egin nahi duzun gunearekin harremanetan jarri beharko zara, izan ere, izapide hauek ez dira aldizkako IAT azterketa baterako hitzorduaren parekoak. Guneen telefonoak webguneko atal honetan aurkituko dituzu: https://www.itv-tuvrheinland.es/eu/sare-of-estazio-itv.\nBehin dokumentuak aurkeztuta eta dagozkion tarifa eta tasak ordainduta, eguna eta ordua emango dizkizugu ibilgailua IAT gunera ekartzeko, azterketa teknikoa egin ahal izateko. Azterketa gainditu ondoren, IAT guneak ibilgailuaren fitxa teknikoa prestatuko du ibilgailua Espainian matrikulatu ahal izateko.\nHurrengo urratsa da aplikagarriak diren zergak ordaintzea. Horretarako, Ogasun bulegora jo beharko duzu eta 576 inprimakia eskatu bertan. Inprimaki horren bitartez ordaindu ahalko duzu Zenbait Garraiobideren gaineko Zerga Berezia. Kotxea berria bada, Ogasun Ministerioaren delegazioan bertan, aprobetxatu aukera 300 edo 309 inprimakia ere aurkezteko, BEZaren ordainketa egiaztatze aldera. Bigarren eskukoa bada eta partikular bati erosi badiozu, BEZa ordaindu beharrean, Ondare Eskualdaketen gaineko Zerga ordaindu beharko duzu; enpresa bati erosi badiozu, horrez gain, enpresa horren Europako Erkidegoko IFK argi adierazten duen faktura ere aurkeztu beharko duzu.\nGogoratu Zirkulazioaren gaineko Zerga erroldatuta zauden Udalean ordaindu beharko duzula.\nIzapide hauek amaituta, Trafikoko Zuzendaritza Nagusiko Probintziako Burutzara jo ahalko duzu beharrezko dokumentu guztiekin (ibilgailuaren dokumentazioa, IAT txartela eta zergak ordaindu izanaren agiriak). DGTra joan aurretik, ez ahaztu ibilgailua matrikulatzeko eskaera ofiziala inprimatzeaz, bertan ordaindu beharko duzun tasa baita.\nOrain, egiteke duzun gauza bakarra izango da matrikularako plakak erostea ordezko piezen denda batean eta aseguru bat kontratatzea.\nDatuen babesari buruzko adierazpena


Familia Bitartekaritza - Ahots & Us\nAHOTS & US\nBitartekaritza zerbitzuak eskaintzen dituen enpresa bat gara, gatazkak konpontzen ditugu modu inpartzialean, giza harremanak alde batera utzi gabe.\n“Bitartekaritza, prozesu judizialen alternatiba modernoa eta erreala da”\nFamilia gure bizitzako eredu printzipalen bat da, pertsonak bezala eraikitzen dugun identitatearen jatorria da, eta etengabe bilakatzen den instituzioa da. Bere estruktura, konposaketa, beharrizanak, interesak eta gatazkak eraldatzen dira.Bitartekaritza, gatazkak konpontzeko edota kudeatzeko tresna bezala, familia arloan sortzen diren gatazka egoera lantzen ditu modu eraginkorrean.Bitartekariak, inpartzialtasunez, alderdien arteko komunikazioa errazten arituko da, elkarrekiko konfidantza eta kolaborazioa sortuz, beraien arteko gertutasuna lortzeko eta erabaki egokiak lortzeko asmoarekin.\nBITARTEKARITZAKO GATAZKA FAMILIARRAK\nBanantze eta dibortzio prozesuak.\nDibortzio hitzarmen baten bidez etortzen diren desakordioak (adibidez: pertsioak, bisitak…).\nHitzarmen arauemaileko akordioak berregin edo berrantolatu.\nKomunikazio intrafamiliar hondatuak (familian sortzen diren gatazkak gaizki-ulertuen ondorioz).\nFamilia kideen arteko akordio prozesuetan sortzen diren gatazkak: gaixorik dauden pertsonen zainketa, pertsona nagusiak, dibertsitate funtzionala duten pertsonak.\nBukatu gabeko emantzipazio prozesuan sortzen diren gatazkak; pertsona gazteetan gertatzen dena zeintzuk beraien gurasoen dependentzia luzatzen duten.\nOinordekotzaren ondorioz familia kideen artean sortzen diren gatazkak.\nEnpresa familiarretan sortutako gatazkak.\nGatazka intergenerazionalak, batez ere guraso eta seme-alaben artean.\nGuraso eta aiton-amonen artean sortutako gatazkak, beraien loba-ilobekin harreman normalizatu bat izateko.\nFAMILIA BITARTEKARITZAREN ABANTAILAK\nProzesu judizialarekin konparatuz, prozesu motzagoa, ekonomikoagoa eta kostu emozional txikiagoa duena.\nFamilia kide guztien artean komunikazio ireki bat mantentzen du.\nGuraso eta familia harremanen normalizazioa eta babespena bultzatzen du.\nGizarte zerbitzuak arintzea ahalbideratzen du.\nKoparentalitatea bermatzen du.\nProzesu borrokarien murrizketari laguntzen dio.\nAkordioen betetzeak luzaroagoak dira.\nAlderdiak protagonistak dira.\nBITARTEKARIAREN ZEREGINA January 31, 2020\nENPATIA – Bestearen lekuan jartzea. January 7, 2020\nELKARLANA BITARTEKARITZAN December 26, 2019\nEMOZIOAK December 16, 2019\nGatazken konponbidea. Zubia. December 2, 2019


Amatiño 2012/06/14 20:45\nEuskal politikak garai berritan diharduenik ezin uka. Eta ez, soilik, politikagintzak irabazi duelako, oraintsu arte zenbait girotan --arrunt asko eta ezinbesteko bailiren-- erabili ohi ziren terminologiak, mezu-motak eta aldarri-jarioak erabat zaharkitu eta zentzugabetu direlako baino.\nAldaketaren adierazgarri aproposak Amets Arzallus mugakumeak, mugez hain zuzen, jarritako bost bertso eder bezain zehatz eta doiak, zeinetan bosgarrenak dioen:"Baina guk sartu nahi dugu denak doazen gurdian / pentsatu gabe zer kirats duen zulo horrek ipurdian / gero bizitza galtzen uzteko lau mugarriren guardian / beste zentzu bat bilatu gabe garenaren izerdian / guk estatua nahi ote dugun mixeri horren erdian".\nHausnar horrek zer ikusi gutxi du gero azken berrogei urtean bertso-girotan nagusi izan den erretorika arolarekin eta bai, ostera, euskal abertzaletasunak --Luis Eleizalde, Ixaka Lopez Mendizabal eta Jose Eizagirre idazleen ordezkaritzaz-- Lausanneko nazionalitateen kongresuan (1916) aldarrikatu zuenarekin.\nKonpantzia. Konferentziaren uhartea\nARGIA astekaria, 2012ko ekainaren 17an.


Noiz, nola eta zergatik sartu zinen FARCen?\n1989ko maiatzean izan zen. Nire herriko udal-hauteskundeetan parte hartu nuen, eta zinegotzi aukeratu ninduten, baina Unión Patriótica-ko kideen aurkako mehatxuak izan ziren, tartean nire senideen aurka. Nire mutil-laguna desagerrarazi egin zuten, eta orduan bi aukera besterik ez ziren gelditzen: erbestera joatea edo FARCen sartzea. Nik bigarrena aukeratu nuen.\nBake-prozesuko neurrien artean izan al da desagertzeak argitzeko ekimenik?\n2015ean FARCek eta gobernuak komunikatu bateratua aurkeztu zuten Kolonbiako desagertuak bilatzeko. Ni talde horretako kidea naiz eta uztailean da lanean hastekoa. Gu bitartean lanean ari gara Nazioarteko Gurutze Gorriarekin, biktimen elkarteekin eta, desagertuen ahalik eta gorpu gehien itzularazteko senideei.\nZenbat dira desagertuak?\nGure herrian, zortzi milioitik gora biktima ditugu, 250.000 hildako eta 50.000tik gora desagertu.\nNazio Batuen Erakundean aurkeztutako azken txostenaren arabera, Bake Hitzarmena sinatu ondoren, 2016-2018 bitartean 216 buruzagi hil dituzte Kolonbian, eta emakumeen aurkako erasoek gora egin dute. Nor dago indarkeria horren atzean eta Estatuak zergatik ez du galarazten?\nHorixe da guk orain daukagun kezka handi bat, giza eskubideen defendatzaile asko, komunitateetan lanean ari diren kide asko, erasotzen ari baitira. Gobernuak ez du ezer egin eraso horiek geldiarazteko, eta gezurra esaten dute hilketen egileei buruz, nahiz eta argi egon paramilitarrak direla hiltzaileak.\nMaiatzaren 27an presidente izateko hauteskundeak dituzue Kolonbian, baina FARC alderdia ez da aurkeztuko, zuen iritziz ez baitago baldintza egokirik. Zer dela eta?\nMartxoan parlamentua osatzeko egin ziren hauteskundeetan parte hartu genuen eta bageneukan presidente izateko gure hautagaia, gure alderdiko presidente Rodrigo Londoño Timochenko jauna, baina eraso ugari jasan zituen. Gainera, hura babestu beharra zeukan ESMADeko (Polizia Nazionaleko istiluen aurkako unitatea) kide batzuen bideo batzuk agertu dira, jendeari armak banatzen Londoño erasotzeko. Horrez gain, Londoñoren osasun-egoera ez da oso ona, eta ez aurkeztea erabaki genuen.\nEsaten duzue prozesua airean dagoela, ez dela ari aurrera egiten, eskuina eta eskuin muturra akordioak boikoteatu nahian dabiltzalako. Zergatik daude bake-hitzarmenaren eta normalizazio politikoaren edo bizitza politikoaren desmilitarizazioaren aurka?\nEz guk ez komunitateak ez dugu lortu hori ulertzea. Guk konfrontazioa murriztu nahi genuen, eta horretarako garrantzitsua da boterean daudenek hori posible egitea. Ez dakigu zer interes dituzten gerrarekin jarraitzeko. Dena den, gerretan interes ekonomiko handiak daude beti. Eta nahiz eta orain armak utzi egin diren, eta ez ditugun berriz erabili, eta ez dagoen hildako gehiagorik, batzuei gerra interesatzen zaie. Eta, jakina, ez dira haiek hildakoak jartzen dituztenak.\nFARCeko kideak. Argazkia: Unai Aranzadi\nNola dago Jesús Santrich komandantea, eta zergatik dago gose greban?\nApirilaren 8an atxilotu zuten, narkotrafikoa leporatuta, baina inondik agertzen ez diren frogetan oinarrituta. Bideo bat daukatela diote, baina ez du audiorik. Sinestezina da norbait atxilotzea audiorik gabeko bideo batean ageri omen denagatik, inolako frogarik aurkeztu gabe. Gaur [maiatzaren 13a] 34 egun daramatza gose-greban eta atzo Kolonbiako gotzaindegiaren egoitza batera eraman zuten. Mugitu ahal izateko zainetik elikagaiak sartzen utzi zuen, baina ez du gose-greba eten. AEBek bi hilabete dauzkate beren eskaera zehazteko, baina oso litekeena da, gauzak horrela jarraituz gero, Santrichek bizia galtzea.\nIvan Márquez komandanteak dio Santrich hilez gero amaitu dela bakea.\nArrisku handia dago, bai, izan ere, hura hilez gero, zer aurkez dezakegu bake-prozesuko aurrerapen gisa, elkarrizketa guztietan parte hartu zuen pertsona bat, bake-prozesua zer zen argien zeukanetako pertsona bat, inolako frogarik gabe salatu, muntaia bat egin eta hil egiten bada, edo estraditatzen badute? Bake-prozesua orain dagoena baino arrisku askoz handiagoan geldituko litzateke. Gainera, akordioetatik ia ezer ez da bete, %18 edo. Gure burkidea hilez gero oso egoera konplexua izango genuke eta gobernuak, gainera, sinesgarritasun guztia galduko luke.\nEta zer gertatuko litzateke? Pentsatzen dut ez duzuela armetara itzultzeko asmorik…\nEz, inolaz ere ez. Gure konpromisoetako bat da orain arte egindako ahalegin guztiekin aurrera jarraitzea, baina armak berriz ez hartzeko konpromisoarekin.\nDena den, zuen militantziaren zati bat ez zen armak entregatzearen aldekoa, haien ustez hori ez baitzen FARCen filosofia, baizik armak politikatik ateratzea, baina entregatu gabe. Zer deritzozu?\nHorixe izan da egon diren jarreren arteko bat, baina bake-prozesuari buruzko erabaki guztiak kontsentsuaren bidez hartu genituen. Denoi galdetu zitzaigun gure iritzia, eta gerrillarien konferentzian denok egon ginen ordezkatuak, egitura bakoitzeko ordezkarien bidez, eta batzarrera eraman ziren alor guztietako batzarretan esandako guztiak. Eta gure erabakia hartu genuen. Edonola ere, bake-hitzarmena lortzeko, ezinbestekoa zen armak ekuaziotik ateratzea.\nKolonbiako bake-prozesuaren ezaugarrietako bat izan da genero-ikuspegiari lotutako neurriak txertatu direla azken akordioan. Dena den, 2016ko erreferendumean, bake-hitzarmenen aurkariek neurri horiek erabili zituzten beldurra zabaltzeko eta ezezko botoa bultzatzeko. Nola?\nHitzarmenetan jasotako genero-ikuspegia itxuragabetu egin nahi izan zuten, esanez familiak desegin egingo zirela FARCek gizon guztiak homosexual “bihurtu” nahi zituelako.\nEta horrek izan al zuen eraginik?\nBai, gure herrian jendeak asko pentsatu gabe jarraitzen baitu sare sozialetan esaten dena, edo Álvaro Uribek eta antzeko buruzagiek diotena.\nZer prozesu jarraitu zenuten FARC erakunde antipatriarkala izendatu arte?\nGuk urte asko generaman genero alorrean aurrerapenak egiten, parekidetasuna lortu nahian, emakumeok eta gizonok eskubide eta betebehar berberak izan genitzan. Orduan, genero azpibatzordeak lan handia egin eta gero, gizarteari aurre hartzeko eta jada egiten ari ginenari izena jartzeko garaia iritsi zen, eta geure burua antipatriarkal izendatu genuen. Ari ginen horretan, baina izenik jarri gabe. Egin kontu gure kideen %40 inguru emakumeak zirela eta denok, emakume nahiz gizon, zeregin berberak geneuzkala.\nEta nola kudeatu dituzue barne-erresistentziak? Gizonei batzuetan kosta egiten zaie boterea uztea.\nDenoi kostatzen zaigu, gizarte beretik baikatoz denok. Gure erakundean sartzeak aspaldidanik indarrean dauden arau batzuk onartzea dakar, eta, beraz, jende berria iristen zenean, egiten zuten lehenbiziko gauza gure arau horiek irakurtzea eta ikastea zen, eta nahitaez bete behar zituzten.\nGure gizarte patriarkalaren seme-alabak garenez gero, iraultzaileak izanda ere rol matxistak erreproduzitzen ditugu. Ba al zenuten sentsibilizaziorako barne-formaziorik edo eskola berezirik?\nBai, jakina. Baina ez guretzat bakarrik. Gure formazioak denontzat ziren, emakume eta gizonentzat, eta baita komunitateentzat ere, eta han erregioetako jendeari azaltzen genion gure erakundeak nola funtzionatzen zuen eta zein arau zituen, eta jendeak argi zeukan nola jokatu behar zuen.\nNola kudeatzen zenituzten gerrilla barruko sexu-erasoak?\nBortxaketak, bai gerrillarien bai zibilen aurkakoak, oso zorrotz zigortzen ziren, fusilamenduekin ere. Baina bada askotan kontuan hartzen ez den zerbait: gu, emakumezko gerrillariok, fusila lepoan ibiltzen ginen, eta oso zaila da armatuta dagoen emakume bat bortxatzea.\nEta, orain, gizartea desarmatuta egonik, zein autodefentsa-mekanismo dauzkazue?\nLehenik eta behin, gizarte osoa kontzientziatu behar dugu ahulenak, emakumeak, aniztasunak, desberdintasunekin zerikusia duen guztia babestu beharraz, baina batasunaren bidez. Bestalde, Habanako bake-elkarrizketetan ginela gobernuko kide batek behin galdetu zidan ea zer zen beldurrik handiena ematen zidana. Azido-erasoak erantzun nion, asko hedatzen ari baitira gure herrian eta beste leku askotan. Emakumeak azidoz erasotzen dituzte beste norbaiten jabetza pribatua izan nahi ez dutelako, eta horrek beldur handia ematen du. Hemen gakoa heziketa da, nire ustez.\nZuen erakundeak «feminismo intsurgentea» bultzatzen duela diozue. Zer esan nahi du horrek?\nGure jarduna betitik gidatu duten arauak izendatzeko modu bat da berez. Guk beti bultzatu dugu lan egiteko berdintasuna, eskubide eta betebeharren berdintasuna, eta izen hori jarri diogu, beste edozein izan zitekeen bezala. Emakumeok eta gizonek eskubideak eta betebeharrak baldintza beretan partekatzea da funtsa.\nGaia aldatuz, zein da gatazkaren biktimen eginkizuna, zure ustez?\nGure bake-hitzarmenean biktimak erdi-erdian egon dira, jende askok eta askok jasan baititu gatazka armatuaren ondorioak: jendeak senideak galdu zituen, pertsona batzuk desagerrarazi egin zituzten… Eta bilatzen ari garena, beraz, zera da: egia, justizia, erreparazioa eta halakorik berriz ez gertatzeko bermeak. Hortaz, Egiaren Batzordearekin hori gertatzen dela bermatzen badugu, pozik egon gintezke bake-prozesu honekin.\nEgiaren Batzordea martxan da?\nBai, gauza asko antolatzeke dauden arrean, lanean hasita dago. Dena den, Batzordean aurkeztu ziren ponentzien inguruan adostasunik egon ez zenez, kide bakoitzak bere bertsioa eman zuen gatazkaren hasierari buruz, eta, modu horretara, bakoitzak bere egia adierazi du gatazka sortzeko arrazoien inguruan.\nAzken galdera: zuena askapen-borroka den aldetik, zer da askapena edo askatasuna zuretzat?\nAskatasuna niretzat, guretzat, erabaki ahal izatea da, barruko nahiz kanpoko inongo eragileren presiorik jasan gabe erabaki ahal izatea zein izango den gure etorkizuna.\nKanal hauetan artxibatua: FARC | Feminismoa | Kolonbiako bake prozesua


<<Atzeratu egin dira ekainean Basaurin jokatu behar ziren skate txapelketak COVID-19aren eraginez>>\nEgungo alarma egoera dela medio, COVID-19aren garapenaren ondorioz, Basauriko Udalak, ZirtZart gazteria-programaren bitartez eta Basauriko Skate Erakundearen laguntzarekin, erabaki du ekainaren 6an eta 20an San Migelen eta Basozelain antolatutako skate txapelketak atzeratzea. Antolakuntzak lehiaketa 2020an zehar egiteko asmo irmoa adierazi du, beti ere baldintza orokorrek posible egiten duten bitartean parte hartzaile, publiko eta teknikari nahiz produkzio lanetan dabilen langile orori erabateko segurtasun-bermea eskaintzea. Une honetan mahai gainean diren aukera guztiak uda osterako aurreikusten dira.\nBasozelaiko txapelketa, orain arte, zortzi urtez jarraian jokatu da, eta ia edizio gehienetan auzoan ospaturiko Sanjoanetako jaien egitarau barruan. Bestalde, San Migeleko txapelketak lau edizio bete ditu, eta iazkoan, gainera, auzoko jaiekin bat eginik.\n<<Talde eta bakarlariei zuzendutako Rockein lehiaketak izena emateko epea ireki du, berriz, ekainaren 24rarte>>\nJasotzen diren proposamen berriak orain arte izena emandako 156 artistei batuko zaizkie. Kopuru horrekin, lehiaketak bere parte-hartze marka gainditu du bosgarren urtez jarraian.\nBasauriko Udalak Arrigorriagako, Galdakaoko eta Laudioko Udalen eta Bizkaiko Foru Aldundiaren laguntzarekin antolatzen duen Rockein musika lehiaketak izena emateko epea ireki du, berriz, ekainaren 24rarte. 24 eguneko tarte berri hau jatorrizko izen-emate epearen barruan zegoen martxoaren 14tik apirilaren 6rarteko aldia ordezkatzera dator. Aldi hura berezitzat hartu da, alarma-egoeraren ondorioz orduan ezarri ziren murrizketak direla eta. Gogora dezagun Rockein Euskal Autonomia Erkidegoko eta Nafarroako talde zein bakarlariei zuzenduriko lehiaketa dela.\nEkainaren 24ra bitartean jasotzen diren proposamen berriak aurretik izena emandako 156 artistei batuko zaizkie. Horiekin, bosgarren urtez jarraian lehiaketak bere parte-hartze marka gainditu du. 156 artista horietako 21ek taldekideetako bat, gutxienez, aipaturiko lau udalerrietako batean erroldatuta dute; eta 18 dira euskarazko artista onenaren saria irabazteko hautagaiak.\nFinala iragan maiatzaren 22rako programatuta zegoen Basauriko Social Antzokian baina alarma-egoeraren ondorioz eta Covid-19aren hedapena geldiarazteko prebentzio-neurri gisa atzeratu egin zen. Baldintza orokorrek publikoarentzat, artistentzat eta langileentzat erabateko segurtasun-bermea eskaintzen dutenean iragarriko du antolakuntzak data berria, baina litekeena da 2020aren azken hiruhilekoan izatea.\nOINARRIAK - IZENA EMATEKO ORRIA\n<<«Etxetik Oholtzara» lehiaketak, Basaurin erroldaturiko gazteentzako dantza ekimenak, 15 koreografia jaso ditu>>\n• Basauriko Udalak ZirtZart Gazteria Ataleko programaren bitartez antolaturiko lehiaketa honetan 24 gaztek hartu dute parte denera.\n• Bakarlari moduan aurkeztutakoen artean Ariane Simarro, Maialen Elorriaga eta Nerea Martínez basauriarren proposamenak saritu dira.\n• Talde formatuan aurkeztutakoen artean Ikaroa Chee, Uxue Castiñeira eta Ruben Villar buru zuten proposamenak saritu dira\nLehiaketa honek dantza alorreko adierazpen artistikoak herrian zehar bultzatzea izan du helburu; Basauriko Udalak ZirtZart Gazteria Ataleko programaren bitartez antolatu du, Kultur Basaurirekin eta Basauriko Merkataritza Atalarekin lankidetzan. Denera hamabost koreografia jaso dira, eta horien artetik epai-mahaiak, kultura alorreko profesionalez eta antolatzaileen ordezkariez osatua, ondorengoak saritu ditu:\n- “BANAKAKO” kategoria\no 1. saria: Ariane Simarro Francisco\no 2. saria: Maialen Elorriaga Esquivel\no 3. saria: Nerea Martínez Alonso\n- “TALDEKAKO” kategoria\no 1. saria: Ikaroa Chee Sánchez, Eider Trigueros Bullón, Maider Bilbao Prieto, Lorea Rojo Uriarte eta Itsasne Álvarez Cerdeño\no 2. saria: Uxue Castiñeira Sánchez, Elixane Godoy Calonge eta Nekane García Vande Meirssche\no 3. saria: Ruben Villar Rodriguez eta Janire Fernandez Periañez\nSaridunek 30 eta 200 euro bitarteko bonoak jasoko dituzte herriko saltokietako produktuetan gastatzeko, Basauriko merkataritza bultzatzeko asmoz. Aldi berean, basauriarren konfinamendua girotzea helburu zuen lehiaketaren epai-mahaiak, dantzarien maila teknikoari dagokionez, horien guztien lana goraipatu du.\n#ZIRTZARTETXEANGERATU 3. edizioa zuentzat! Ez dakigunez zenbat luzatuko den berrogeialdi hau, gazteak ezin badira gaztegunera etorri, gaztegunea eramango dugu haien etxeetara, orain arte egin dugun moduan. Larunbatero 18:00etan jarduera bat egingo dugu zuekin batera instagram aplikazioaren bitartez. Jarduera bakoitza astean zehar aurkeztuko dugu sare sozialen bidez, eta horiek etxean eduki ahal dituzuen materialekin sortzeko pentsatuta daude.\n• Maiatzak 23: “Crayon Art”.\nEtxean dauzkazuen argizariekin ez badakizue zer egin, ez kezkatu! Horiek berrerabiltzeko bizpahiru ideia emango dizuegu! Ezin duzue galdu!\n• Maiatzak 30: “TRAPILLO”.\nTrapillloa ezagutzen duzue? Oihal birziklatuekin egindako materiala da; horrez gain, erabilera anitzekoa da eta horrekin hainbat eskulan egin ahal izango duzu. Gure kasuan, hormetako dekorazioa egingo dugu\n• Ekainak 6: “CubeeCraft”.\nTailer honen bidez, hiru dimentsioko paperezko figurak eraikiko ditugu. Origamiren antzekoa da, baina artaziak eta kola erabiliz. CubeeCraft eredu ezberdinak egingo ditugu!\n• Ekainak 13:“Meme ZirtZart”.\nZure memea sortzea gustatuko litzaizuke eta horregatik sari bat irabaztea? Gazteguneetatik aukera paregabea aurkezten dizuegu zuen gaitasuna guztiokin partekatzeko, eta aldi berean Basauri alaitzeko. Maiatzaren amaieran #MemeZirtZart lehiaketan parte hartzeko oinarriak aurkeztuko dizuegu!\n#ZIRTZARTETXEANGERATU 2. edizioa zuentzat ! Ez dakigunez zenbat luzatuko den koarentena hau, gazteak ezin badira gaztegunera etorri, gaztegunea eramango dugu haien etxeetara. Larunbatero 18:00etan (betiko ordutegian) jarduera bat egingo dugu zuekin batera instagram aplikazioaren bitartez. Jarduera bakoitza astean zehar aurkeztuko dugu sare sozialen bidez, eta horiek etxean daukazuen materialekin sortzeko pentsatuta daude.\n• Apirilak 25: “LIXIBA TIE DYE”.\nTie dye teknika ezagutzen duzue? Oraingoan denok etxean daukagun material batekin egingo dugu: LIXIBA!!! Armairuan dauzkazun kamiseta edo praka zahar horiei buelta bat emango diegu!\n• Maiatzak 2: “AMAREN EGUNA”.\nAmaren eguna ospatzeko aukera paregabea daukagu aurten. Hainbat ideia emango dizkizuegu “opari berezia” sor dezazuen.\n• Maiatzak 9: “ZER ESATEN DIO?”.\nSare sozialetan eta kartelean agertzen den irudiko elkarrizketa asmatu behar duzue eta gurekin konpartitu. Ondoren, maiatzaren 4tik 8ra izango duzue elkarrizketarik hoberena bozkatzeko. Irabazleak sari bat izango du!\n• Maiatzak 16: “EUSKAL ASTEA”.\nAurten ere euskal astea ospatuko dugu. Adi egon zirtzarteko sare sozialetara maiatzaren 11-16ra bitarteko astean, jarduera desberdinak proposatuko dizkizuegu eta!\n<<ETXETIK OHOLTZARA: Oharra>>\nEtxetik Oholtzara lehiaketaren gainean jasotako ekarpenen ondorioz, eta berau hobeto garatzeko helburuz, honako aldaketa hauek gauzatu izan dira:\n1. Adin-tartea zabaldu: “bakarlaririk onena” kategorian 12-35 urte bitartekoek hartu dezakete parte.\n2. “Talderik onena” kategorian bikoteak ere onartuko dira.\n3. Izena emateko epea maiatzaren 9ra arte luzatu da.\nETXETIK OHOLTZARA-k eskaintzen dituen sariak honako hauek dira:\n- Lehen sailkatua: 100 €-ko bonua, herriko saltokietako produktuetan gastatzeko.\n- Bigarren sailkatua: 60 €-ko bonua, herriko saltokietako produktuetan gastatzeko.\n- Hirugarren sailkatua: 30 €-ko bonua, herriko saltokietako produktuetan gastatzeko.\n- Lehen sailkatua: 200 €-ko bonua, herriko saltokietako produktuetan gastatzeko.\n- Bigarren sailkatua: 150 €-ko bonua, herriko saltokietako produktuetan gastatzeko.\n- Hirugarren sailkatua: 60 €-ko bonua, herriko saltokietako produktuetan gastatzeko.\n<<Festibas, Basauriko musika taldeen jaialdia, atzeratuta COVID-19aren eraginez>>\n• Maiatzaren 9an ospatzekoa zen, baina alarma-egoera dela eta atzeratu egin da.\n• Antolakuntzak, denera, jaialdian parte hartzeko hamar inskripzio jaso ditu.\nBentako Jaien egitarauan finkaturiko musika jaialdi hau, maiatzaren 9an eskaintzekoa zena gaueko bederatzietatik aurrera, atzeratzea adostu dute antolatzaileek (ZirtZart Basauri, Basauriko Udalaren gazteria-programa eta Txantxangorri Bentako Auzo Lagunak Kultur Elkartea, hurrenez hurren). Horiek, egungo konfinamendu-neurrien eta ekitaldi jendetsuak antolatzearen inguruko ezintasunaren eraginez hartu dute erabakia. Egun, eta krisialdiaren eboluzioaren arabera, 2020an jaialdia ospatzeko data berria finkatu eta iragartzeko lanetan dabiltza antolatzaileek, kontuan izanik erabateko segurtasun-bermea mantentzea izan behar dela oinarri.\nDenera musika jaialdian parte hartzeko hamar inskripzio jaso ditu antolakuntzak, eta horien artetik hautatuko dituzte programatu nahi den egitarau berrian. Aurtengoa zazpigarren edizioa da (Bentako jaien barneko seigarrrena), eta helburu nagusi du herriko taldeei zuzenean jotzeko aukera ematea, eta jai-giroan proiektu bakoitza ikusleen aurrean sustatzea.\n<<Rockeinek bere parte-hartze marka gainditu du bosgarren urtez jarraian, eta finala atzeratu du Covid-19a dela eta>>\nBehin alarma egoera bukatuta, izena emateko epea zabalduko dute berriz ere antolatzaileek. 24 egunez luzatuko da, eta orain arte jasotakoei erantsiko zaizkie izangai berriak\nPublikoaren saria hautatzeko online bozketak izen-ematearen bigarren txanda itxitakoan hasiko dira\nBasauriko Udalak Arrigorriagako, Galdakaoko eta Laudioko Udalen laguntzarekin antolatzen duen Rockein musika lehiaketak bere parte-hartze marka gainditu du, bosgarren urtez jarraian: oraingoz, 156 artistak eman dute izena. Horietako 21ek, gutxienez, taldekideetako bat aipaturiko lau udalerrietako batean erroldatuta dute; eta 18 dira euskarazko artista onenaren saria irabazteko hautagaiak. Gogora dezagun Rockein Euskal Autonomia Erkidegoko eta Nafarroako talde zein bakarlariei zuzenduriko musika lehiaketa dela.\nDena dela, antza, zifra horiek ez dira behin betikoak izango. Izan ere, joan den martxoaren 14tik indarrean dagoen alarma-egoera amaitzen denean, antolatzaileek izena emateko bigarren epe bat zabalduko dute: 24 egunez luzatuko da, eta orain arte jasotakoei erantsiko zaizkie hautagai berriak. Epe berria martxoaren 14tik apirilaren 6ra egongo da zabalik (berez, hilaren 6an amaitzen zen epea), eta salbuespenezko alditzat hartuko da, lehiaketaren zortzigarren edizioan izena eman nahi duen artistaren batek eragozpenak izan baditu.\nIzena emateko bigarren epe horren eraginez, ikus-entzuleen saria hautatzeko online bozketak epe horren amaierara arte atzeratuko dira, baita finalera igaroko diren proposamenak izendatzeko epaimahaiaren erabakia ere.\nAlarma-egoeraren ondorioz eta Covid-19aren hedapena geldiarazteko prebentzio-neurri gisa hartutako beste erabaki bat izan da Rockeinen finala atzeratzea —maiatzaren 22an egin behar zen, Basauriko Social Antzokian—. Behin alarma-egoera amaituta eta baldintza orokorrek publikoarentzat, artistentzat eta langileentzat erabateko segurtasun-bermea eskaintzen duenean iragarriko du antolakuntzak finalerako data berria.\nEtxetik Oholtzara dantza lehiaketa\nAgenda #2 2020 eus


Biltegi eta proiektu logistikoak - Ábaco Actor Logistics\nBILTEGIA ETA PROIEKTU LOGISTIKOAK\nLogistika prozesuen azpikontratatzea merkatuko sektore guztietan errealitate bat da, kostua murrizten laguntzen dizu eta flexibitate handiago bat ematen dizu ekoizpen handitze edo murrizpenen aurrean, baita behar berriak agertzekotan.\nPenintsulako zona garrantzitsuenetan biltegiak ditugu.\nA.D.T.(BEHIN-BEHINEKO GORDETEGI BILTEGIA)\nInportaziorako salgaien 90 eguneko egonaldia baimentzen du, muga-zerga eta BEZa ordaindu gabe.\nD.A.P.(ADUANA-GORDETEGI PUBLIKOA, A-MOTA)\nSalgaien egonaldi mugagabea baimentzen du muga-zergak eta BEZa ordaindu gabe, bere salmenta osoa edo partziala burutu bitartean.\nD.D.A(ADUANAKOA DESBERDINA DEN GORDETEGI PUBLIKOA, A- MOTA)\nD.A.P. funtzionamenduaren antzekoa da, salbuetsita, salgai komunitarioa soilik D.D.A.ari lotuta egon daitekeela edo praktika askeko erregimenean egon daitekeela, muga-zergak dagoeneko ordainduta daudelarik. Beraz, gordetegi hau oso interesgarria da azken esportatzaile ez diren bitartekarientzat edo praktika askean zerbitzatzen eta hirugarren batentzat saltzen duten bitartekarientzat.\nL.A.M.E.(ESPORTAZIORAKO SALGAIENTZAT BAIMENDUTAKO LOKALA)\nEsportazioaren zerbitzapena baimentzen du, salgaia aduanara eraman gabe. Batez ere, salgaien taldeketarako erabiltzen da.\nZure salgaiak biltegiratzeko soluzio onenak


Lehen urrezko diskoa eman ziguten\nHemen argazki gehiago. Mila esker Nekane, Txisku eta Sera." />\nHemen argazki gehiago. Mila esker Nekane, Txisku eta Sera.\n2015-06-14 Uste dut ez ditudala eguraldi iragarpenak hainbeste begiratu azken bi urtetan. Euskalmet, Peio Zabala, segapotoko bizpahiru aplikazio... Gehienak ados, larunbatean giro nahasia izango zen lainotua eta euri xehea noizean behin, bereziki iluntzean. Orduan gertatuko omen zen euri-arriskurik handiena. Begiratu nuen astelehenean, begiratu asteartean, errepasatu asteazkenean, ostegunean, ostiralean, larunbata goiza iritsi zen arte. Eguerdia baino lehen erabaki behar genuen zirt edo zart egin. Krisi-gabinetea deritzote orain.\nBale, ez zen txalo egiteko moduko eguraldia; zerua oso lainotua, tenperatura egokia, ordea, eta uneren batean eguzki arrastoren bat. Ados, arrera egingo dugu, abisatu jendea. Gaur Morau eta Beñardok joko dute Telleri-Gaiñeko teilatu/terrazan. Bakoitzak ekar dezala otorduren bat prestatuta, gero guztiak konpartitu eta afari-merienda-kontzertua egin ahal izateko. Edaria denon artean ordaintzekoa. Zer gehiago behar da. Hernaniko "kaxkoan" imagina dezakezun lekurik ederrenetako batean festa antolatzeko? Ez genuen ikusiko eguzkia Santa Barbara atzean gordetzen, ez genuen gozatuko udako egunetako azken orduetako argitasun gozoarekin, baina hantxe izango ginen arrain egoskorrok.\nMontatu genuen, probatu genuen, azpiegitura guztia prestatu, eta, iragarpen madarikatuen kondena betez, Adarra mendiko gailurrean lainoa itsatsi ahala, tanta erabeti batzuk sumatu genituen, ia-ia nabari ezin zirenak. Beno, sustua pasa eta eutsiko dio! Baina ez, tantek lotsa galdu ahala, jendea bertaratzen hasia zela, B plana jarri behar izan genuen martxan (neuk ere ez nekien B plana genuenik). Jaimatxo bat hemen, sonbrila bat han, teilatuak zeukan estalki txiki bat aprobetxatu, Marijok etxetik ekarri zituen estalki parea, kainaberak, sokak, trasto guztiak aldatu lekuz...Eta ordu laurdenaren buruan berrantolatua zegoen besta-gunea, inor gehiegi busti gabe, beno Zapi, agian, pixka bat gehiago.\nEta hasi ginen, pensatu baina pixka bat beranduago eta jendea ikusten genuen janaria biltzen zuen mahaiaren ingurura hurbildu eskua luzatu, edalontzia bete eta nola jartzen zen, adi, geu entzuten. Inbidia puntu bat ematen zuten, agian nahiago, oraingo honetan, "oholtzaren" beste aldean egotea. Baina behin hasita, ezin erokeri hauei atzera-martxarik sakatu.\nEuria xehetzen joan zen, sabelak betetzen eta kantuak amaitzen. Zenbat lotsagabetzen ari den Beñardo! Ilundu ere, ilundu zuen bidean. Eta han geunden emanaldia amaitzekotan, Leirek (hernanikoa hau) pixka bat itxaroteko, lasterke aterperuntz egin eta eskuetan koadroa handi bat zekarrela bueltatu zen. Zer demonio ote da hau, Beñardo eta biok elkarri begiratuta. Laster azaldu zuen mikrofonoan, asko kostata, ze lotsatia den, koadro hura merezimendu osoz irabazitako urrezko diskoa zela, beno ikatzezko taloa. Guri berdin zaigu. Telleri-Gaiñeko teilatua askoz ere leku ederragoa da, Grammy, Tony; Oscar eta antzekoak ematen dituzten alimaleko antzoki handiusteak baino. Eta jendea zer esanik ez. Ez duzue sinetsiko, barre gozoetan bildutako une hunkigarria izan zen. Ez genuen malkorik isuri, baina kasik. Oso tipo zailduak gara Beñardo eta biok.\nBeno eta festa bukatzeko, Morrin eta Iñakiren estrenua jendaurrean, ufaaa. Baganekien urte pare bat zebiltzala entseguekin, jo ta fuego, Iñakik oso ogi azaltzen duen bezala, rock & rolla egiten. Eta hantxe, lastima kantu bakarra egin zuten. Xabier Leteren Otsoak kantaren ye-ye bertsioa. Hori ezustekoa, eta are gehiago Zapi ikustea mikro aurrean jarri eta kantuan, UUUFA! Hori bai luxua. Izar bat jaio da!! Baina aholku bat: asko ikasi beharko duk Morauri itzala egiteko...\nPerformancearen ondoren, dantza pixka bat ere egin genuen, ustekabean, hau ere ez baitzegoen planean, eta horrela gertatu zen festa pixka bat luzatu zela, pintxatzeko erabiltzen ari nintzen telefonoari bateria agortu zitzaion arte. Beno, hobe garaiz, lehertuta nengoen eta trastoak jaitsi beharra zegoen, eskaileretatik, Telleri-Gainen ez baitago igogailurik. Ea nola molda dezakegun hori hurrengoan.\nEntzun eta jaitsi\nJaitsi osoa (mp3)\nJaitsi osoa (wawe)


Aritz – Tropela.eus bloga\nGehienok Euskal Herriko Itzuliari begira gauden honetan ez dugu ahaztu behar proba garrantzitsuak ari direla korritzen munduko beste parte batzutan. Esaterako atzo Gante – Wevelgem handia korritu zen, Thor Hushovd norvegiarraren garaipenarekin. Bertan elkar ikusi zuten igande honetan Paris – Roubaix lasterketa handian lehiatuko diren hautagai nagusienak.\nUrteko lasterketarik “arraroenetakoa” dugu Paris – Roubaix klasiko handi hau. Milan – San Remo eta Flandriako Tourraren ondoren urteko hirugarren monumentua dugu honako hau. Denboraldia amaitu aurretik beste bi geratuko direlarik, Liege – Bastogne – Liege eta Lombardiako Giroa.\nBetidanik esan izan da txirrindulari batek, horrela kontsideratua izateko bere kirol bizitzan behin bada ere Roubaixko belodromora iritsi beharko lukeela baina asko eta asko dira sentsazio hori ezagutzera iristen ez direnak. Continue reading “Igandean Paris – Roubaix”\nBidaltzailea:Aritz 2006-04-06 Hemen argitaratua:Txirrindularitza3 iruzkin Igandean Paris – Roubaix sarreran\nIbilbide ikusgarriko klasikoa dugu hau, batik bat ibilbidearen erditik aurrera, kota labur eta gogorrez josia, horien artean Koppenberg eta askotan lasterketan zehar erabakigarria gertatzen den Kapelmuur ezaguna, harbidezko malkar gogorra, helmugatik nahiko gertu dagoena, mendate hau eta helmugaren artean Bosberg mendatea bakarrik geratuko baitzaie. Continue reading “Flandriako Tourra 06”\nBidaltzailea:Aritz 2006-03-29 2006-03-29 Hemen argitaratua:Txirrindularitza18 iruzkin Flandriako Tourra 06 sarreran\nContinue reading “Euskaltel Euskadi bakarrik falta da”\nBidaltzailea:Aritz 2006-03-27 2017-12-04 Hemen argitaratua:Txirrindularitza3 iruzkin Euskaltel Euskadi bakarrik falta da sarreran\nEta txirrindulari guzti horien artean euskal txirrindulariak ditugu. Jakina, bakoitza helburu desberdinekin, batzuk sailkapen orokorra irabazi edo poztu ona egin asmotan, beste batzuk etapa garaipena lortzekotan eta beste batzuk euren talde buruei lagundu edo eguneko ihesaldietan sartu eta ezusteko garaipen baten bila doazenak. Azken urteetan irabazteko gai izan diren Aitor Osa edo Iban Mayo adibidez hor izango ditugu, irabazi asmoz ziurrenik, Igorreko txirrindularia azken egunetan ematen ari den hobekuntzaren zantzuak berresteko asmoekin. Berauen maila berdinean jarri daitezke, zergatik ez, Egoi Martinez, Patxi Vila edo Koldo Gil ere eta Itzuli osoan zehar euren protagonismo momentua izan dezaketen gehiago ere badira, Zubeldia, Camaño, Bru, Garate edo Galparsoro esaterako. Continue reading “Euskal txirrindularien ordua”


Kepa Korta - Zer ari da pasatzen?\nZer ari da pasatzen?\nErantzunik gabeko galderak pilatzen ari dira: EHUn garatutako PCR testak zergatik ez ziren erabiltzen hasi? Zergatik Gabonak ospatu behar hori? Zergatik osasun-arduradunen kargugabetze etengabea?\nHilaren 13ko egunkari batean irakurri nuen otsailaren erditik aurrera hasiko zirela EAEko osasun langileei txertoa jartzen. 15eko beste batek zioen autonomia-erkidego horixe bera zela aurrena, atzetik hasita, txertatutako populazio-portzentajean. Horrenbeste kontu txertoa 2020a bukatu aurretik ere hemen izango genuela, hotzean gordetzeko azpiegitura Hernanin bertan geneukala, eta hau eta beste, eta zer eta, oposizio publiko endogamikoetan ez eze, oinarrizko arretan mundu mundialeko aitzindaria omen dugun Osakidetza ez da gai dauzkan txertoak azkar eta prestu erabiltzeko. Zer ari da pasatzen?\nEuskal Erdiko «hagintariek» burua beste nonbait izan dute pandemiaren hasieratik beretik. Hauteskundeak ziren lehenbizi, enpresaburu handienen interesak gero, edo aginte bakarraren itxurak egin beharra; pandemiaren aurrean herritarrak babestean ez beste zerbaitetan izan dute beti burua. Eta lehentasunen aldrebeste hori kutsatu diote beste hainbati ere.\nEuskal Erdiko unibertsitate publikoan, EHUn, ez dira (ez gara) osasun publikoari egin diezaioketen (diezaiokegun) ekarpen nagusiaz kezkatu, edo bertako langileen eta ikasleen osasunaz, nola edo hala irakaskuntza aurrez aurre gauzatzeaz baizik. AEBetan, Kanadan eta Erresuma Batuan, esate baterako, itxita daude unibertsitateak. Beste toki askotan, irekita daudenetan asteroko probak egiten dizkiete irakasle eta langileei. Gurean ez. Kutsatuen berri zurrumurruek zabaltzen dute; aztarnarien aztarnarik ez dago; maskarak ere ez ziren abendu arte sistematikoki banatzen hasi. Zergatik saihestuko dituzte ba milaka ikasle eta irakasleen joan-etorriak etxetik campusetara?\nErantzunik gabeko galderak pilatzen ari dira: EHUn garatutako PCR testak zergatik ez ziren erabiltzen hasi? Zergatik Gabonak ospatu behar hori? Zergatik osasun-arduradunen kargugabetze etengabea? Noizko bukatu asmo dute txertatze prozesua?\nBitartean, Euskal Herriak Europako heriotza-tasa handienetakoa izaten jarraitzen du, «hagintariek» berean jarraitzen dute eta guk ez diegu burua lepoz aldarazten. Horixe ari da pasatzen. Eta gehiago.


Urtarrilak 29: Jonny Lang | eleizaldemusika\nUrtarrilak 29: Jonny Lang\nJon Gordon Langseth, Jonny Lang bezala ezagutua, 1981eko urtarrilaren 29an jaio zan Fargon.\nAbeslari, konpositore eta gitarrajole amerikarra da, eta Grammy sari baten irabazlea.\n12 urterekin hasi zen kitarra jotzen, beran aitak Bad Medicine Blues Band taldearen kontzertu batera eroan eta gero.Tom Larsenegaz, taldeko gitarrista, hasi zan kitarra ikasten. Hilabete batzuk ondoren taldeko kide bihurtu zan.\nLang-ek 15 urtegaz bere lehengo bilduma burutu zuen “Smokin” izenekoa.\n1997ko urtarillak 28an, “Lie to Me” argitaratu zuen, honekin hainbat platinozko diska irabaziz.\nBi urte beranduago, Amerikako lehendakariaren aurrean jotzeko “Etxe zuri”- ra gonbidatua izan zen.\nPosted by biotzf on 2013/01/29 in Efemeride musikalak, SARRERAK.


Legedi europearraren arabera 7 dira kalean beharko luketen euskal presoak – Sare Herritarra\nLegedi europearraren arabera 7 dira kalean beharko luketen euskal presoak\n2008/675/Jal legedi europearraren arabera, 7 dira kalean beharko luketen euskal presoak.\nAurreko astean, Sare herritarrak, Euskal Herriko Unibertsitateko ikasketa juridikoen Ikasmirak zentroarekin batera, Bizkaiako Abokatuen eskolan euskal presoen eskubideen urraketen inguruko dossier argia aurkeztu genuen. Estatu mailako 100 juristek egindako informea, bi puntu nagusi salatzen zituena: dispertsio politika eta zigorren batuketa.\nEstrasburgoko Giza Eskubideen auzitegiak 197/2006 doktrina bertan behera utzi ostean, Espainiako estatuak, martxan jarri zituen ahal bezainbeste trikimailu, euskal presoen etsaiaren eskubidea aplikatuz eskubide internazionala martxan jarri beharrean. 2008/675/Jal legediaren inguruan ari gara, zigorren batuketa aplikatuz.\nEgun, guztira 7 dira kondena bete duten herritarrak, baina marko honen erabakiaren ondorioz, espetxean jarraitzen dute. Espetxean eta dispertsatuta.\nHauek dira lege hau ez betetzearen ondorioz egoera honetan dauden euskal herritarrak:\n> Santi Arrozpide Sarasola, Lasarte\nSARE-k Espainiako Estatua salatzen du; legedi hau ez betetzeagatik eta giza eskubideen beste eremu batzuetan ere urraketak etengabe emateagatik. Besteak beste, larriki gaixo dauden presoak ez askatzeagatik, edo dispertsio politika aplikatzeagatik. Ozen eta argi salatu nahi dugu, instantzia ezberdinetara joz honetarako, Espainiako Estatuak etengabe urratzen dituela euskal presoen giza eskubideak. Presoenak, euren senideenak, eta euren ingurune sozial eta afektiboarenak.\nHorretarako, gaurtik aurrera marko lokaleko lan plan bat martxan jarri nahi dugu. Hau, aipatutako zazpi euskal herritarren herrietan eramango da aurrera; modu honetan, neurri honek zer esan nahi duen eta euren bizilagunari azaldu nahi diegu herritarrei, egoera sozializatuz.\nAzkenik, euskal jendartea euskal presoen giza eskubideen alde lan egiteko deia luzatu nahi dugu beste behin ere, sare herritar hau ehuntzen. Izan ere, guztion lana ezinbestekoa da konponbidera eta bakera pausoak eman ahal izateko.\nUrtarrilaren 9an, Pirinioen bi aldeetan, mobilizatzeko deia egin dute Bake artisauak, Bake bideak eta SAREk\n130 parte hartzaile, txandaka, euria eta hotzari aurre eginez, Bilbotik Aranjuezera dauden 450km.ak egiten


Andaluziako adituek marrubi-barietate berriak garatu dituzte | Consumer\nAndaluziako adituek marrubi-barietate berriak garatu dituzte\nIFAPA ikerketa-zentroetako ikertzaileek osatzen dute aditu-taldea, eta Huelva eta Malagako unibertsitateen eta beste erakunde nazional publiko eta pribatu batzuen laguntza du. Hauek dira ikerketaren ardatzak: barietate berriak lortzeko aplikatutako hobekuntza genetikoa, baliabide filogenetikoak kudeatzea, metil bromuroa erabiltzeko alternatiba ekonomiko eta teknikoak bilatzea, marrubi-barietateak ingurumen-baldintza jakin batzuetara egokitzea eta teknikari eta nekazariak trebatzeko jarduerak.\nAdituek klima epel eta mediterraneoetara (Andana, Carisma, Marina eta Medina) egoki daitezkeen intereseko lau barietate garatu dituzte eta beste batean (Aguedilla) ari dira lanean. Gainera, 600 erregistro baino gehiago dituen Fresako Neoplasmako Banku bat jarri dute abian, eta hori da fruitu horren aldaera komertzial eta basatien Europako bilduma handienetako bat.\nMetil bromuroa erabiltzeko alternatiba kimiko, fisiko eta mistoen bilaketan eta zenbait barietate Huelvako probintziako ingurumen baldintzetara egokitzean ere aurrerapausoak eman dira. Ildo horretatik, lau lursail esperimentaletan ari dira jarduerak egiten, eta 100 barietate bereizi dira.


kritiken hemeroteka » Hitza jolas\n« Barruranzko bilakaera | Poesiaren labirintoak »\nHitza jolas Iratxe Esnaola / Gara, 2008-06-28\nEgun arrunt batez ezezagun baten deia jaso. Kasu bat argitu beharra dago. Polizia sekula ez jarri jakinaren gainean. Kontratatzailea emakumea (dotorea, diskretua, aberatsa) izango da. Puskatan egindako gorpu bat, odolez inguratua, agertuko da egunkari zein irratietan. Gezurrezko identitateak eta ezkutuko tratuak nahasian ibiliko dira. Eta delitu asmoak agerira aterako dira azken unean. Detektibe saileko, misterio nobelatako osagai zenbait hona hemen zerrendatuak. Ez alferrik Fernando Morillok intriga eleberria idatzi ahal izateko tradiziora luzatu du eskua eta atera ditu bertatik errepikatuak izanagatik zaleari atsegin izango zaizkion elementuak. Elkarrizketa bizkorrak dira, zuzenean mamira doazenak. Esaldiak motzak eta apaindura gabeak. Kapitulu ultra laburretan, ingurumaritan galdu gabe, istorioa osatzeko balio duten informazio eta piezez harago deskribapen luzagarririk ez da. Eskertu egiten da. Pertsonaiek hizkera eta jarrera ohikoak badarabiltzate ere, asmagarriak izan arren beren asmoak, lehendik beste nonbait ikusiak ditugula irudi izateraino, oro har, ondo lotuak daude elkarri eta balio dute bilatzen den efekturako. Hots; suspentse apur bat sortzeko.\nBadu nolanahi ekarpen berririk Suminaren estrategia honek. Tradizioa berritzen ari den seinale edo mundua aldatu egiten den adierazle. Ikertzaile ez baina lanbidez antropologo den heinean, giza jarrerek dakartzaten misterioei adi den gaztea da protagonista. Ez da profesionala hortaz. Alabaina, egungo informazio iturri zabalak eskura izanda, detektibe izateko aukera ez da pentsaezina, are, dezente eskuragarria dirudi. Teknologia berriak, Internet, eskuko telefonoak, Wifia eta Google bilatzailea. Informazio bilaketa edonoren eskura da garaiotan.\nOrdainetan ez da taberna ilunetako barratan eskatutako whiskirik, ez eta felpazko kapela, gabardina ilun, zapata beltz edota barne sakelan gordetako errebolberrik. Ahaztu ohar liburuxka txikiaz eta boligrafo beharrekoaz. Hara non goizetik gauera Donostia eta Bilbo aski diren Ipar Amerikako antzezle miretsien antzera paseatzen diren ikerlarientzat. Xarma galduko du, apika, nostalgikoentzat. Zer espero daiteke, ordea, detektibe izateko karrera unibertsitarioak iragarki sailetan eskaintzen diren egunotan?\nIrakurleari eskaintzen zaiona gehiago da finean joko intelektual bat. Hain justu protagonistak taxutu duen burubidea jarraitzeko, eta hari aurre hartzeko ahal izanez gero. Xake partida batean bezala pentsatu da dena, pausoz pauso, xehetasunez xehetasun. Estrategia bati jarraitzen dio guztiak. Logika martxan jarri eta probabilitate zantzuak kalkulatu behar dira. Gero kontra estrategia bat abiatu. Azkenerako miresmena zaio kriminalari, artea balira bezala haren planak, bitartekoak eta helburuak onargarriak ez izanagatik ere. Lehia intelektualean aurkaria errespetatu egiten da, xakean legez.\nHiru ataletan banatu da liburua bi arrazoiri jarraituz gutxienez. Aurrena, zati bakoitzari Go Japoniako mahai-joko bateko jolas fase bat egokitu zaio. Xakearen antzekoa antza, 361 koadroz osatua dago. Paratestua bera harremanetan jartzen du nobelako gai eta giroarekin datu honek. Bestalde, hiru atalak aurkezpen, korapilo eta amaieraren egiturari zintzoki erantzuten diote, istorio honi egoki datorkiona. Korapiloa askatzeko unerako lasterketa bat dirudi irakurketak. Garaiz harrapatu beharreko hiltzailea dela eta, narrazioaren martxa azeleratzen da tentsioraino.\nUstekabea eta ezohikoa bilatzea bizitza idorrean. Horra hor ikertzaile izateko motorra. Ezusterako, misteriorako, ezezagun eta jolaserako joera. Nahiago izan behar da etsai azkarra eta arriskutsua egunerokotasun arrunta baino. Mahai-jokoetatik bizitzara pasatu dira jokoak. Bizitzatik literaturara gero, antza. Ekonomia narratiboa ondo maneiatuz soberako konturik gabe baldin badator jolasa, ongi etorria bedi. Istorioa neurtua eta tamainan geratu da oraingoan. Hitza jolas bihurtu da eta jolasa detektibe.


Bermeoko Berhaz zerbitzuak 15 urte bete ditu\nHerritarrei arreta eskaintzeko zerbitzu hau Euskadin sortu zen lehenbizikoetako bat izan zen\nBermeon, 2019ko abenduaren 10ean.- Badira data batzuk gogoz ospatu behar direnak eta hau, zalantzarik gabe, horietako bat da. Izan ere, Bermeoko Berhaz zerbitzuak (Bermeoko Herritarrentzat Arreta Zerbitzua) 15 urte bete ditu aurten. Urtemuga berezi honen berri eman dute gaur goizean Bermeoko alkate Aritz Abaroak eta Naiara Anasagasti zerbitzu honen zuzendariak. Gainera, urte hauetan guztietan bildutako zenbait datu ere eskaini dituzte.\nHerritarrei arreta eskaintzeko zerbitzu hau Euskadin sortu zen lehenbizikoetako bat izan zen. 2002an, proiektu honen diseinua hasi zenean, ez zeuden administrazio mailan adibide asko, ez eta esperientzia handiko ereduak, mota honetako bulegoen antolaketan. Bermeoko Udalak Iruneko kasua izan zuen aztergai eta denbora errekorrean, zerbitzuaren eskaintza diseinatu, tramiteen prozedurak normalizatu, ereduak, udal informazio eta datu baseak bateratu, altzariak, langileak eta aplikazioak antolatu eta gaur egun ezagutzen dugun bulegoa sortu zuen. Bada, 15 urte geroago (zerbitzua 2004ean jarri zen martxan), ia erabiltzaileen %100ak gomendatzen du arreta zuzeneko zerbitzua eta 8,9ko nota lortzen du zerbitzuaren balorazio orokorrak egiten direnean.\nBerhaz zerbitzua martxan jarri aurretik, herritarrek leihatila gehiegi zituzten euren kontsultak, ordainketak, tramiteak… egiteko. Zerbitzua ez zen eraginkorra eta horrek zuzeneko eragina zuen herritarrengan. Hori horrela zela ikusita, kalitatezko zerbitzu hurbil eta eraginkor bat egitea erabaki zen eta horrela sortu zen gaur egun ezagutzen dugun Berhaz.\nAzken 15 urte hauetan, datu asko bildu ditu Berhaz bulegoak. Jarraian, horietako batzuk azaltzen dira:\n1.- Egunero, bataz beste, 106,75 pertsona artatzen dira.\n2.- Zapatuetan bataz beste, 16,33 pertsona etortzen dira tramiteren bat egitera.\n3.- Azken bost urtetan 1120 galdutako objektu kudeatu dira, identifikatutakoen %100a bueltatuz eta gainerakoen gutxienez %30a ere bueltatzen dela bermatuta.\n4.- Udalean egiten diren ordainketa guztien erdia baino gehiago Berhaz bulegoaren bitartez burutzen da.\n5.- Urtero 15.000 sarrera erregistrotik gora burutzen dira.\n6.- Erabiltzaileen %93a, tramite bat egitera (%65), informazioa eskatzera (%12), kexa bat aurkeztera (%8) edo ordainketa bat egitera (%8) dator bulegora. Tramiteen artean errolda gaiak dira nagusi.\n7.- Hogeita hamasei erakusketa egin dira bulegoan 2004tik. Herriko artista ezagun zein anonimoek euren lanak erakusteko aukera izan dute.\n8.- Urtero, 1000 eskari inguru bideratzen dira Eusko Jaurlaritzara, Berhazen bitartez, administrazio bien artean duten hitzarmenari esker.\n9.- Tramite guztien ia %80 6 minutu baino gutxiagoan burutzen da. Herritarrek, gainera, pertzepzio hobea dute. Galdetutakoen %90ak uste du 5 minutu baino gutxiagotan egiten direla tramitazioak.\nBERHAZ OSATZEN DUTEN BESTE BI ARRETA BIDEAK:\n2008an, 010 arreta telefonikoko zerbitzua martxan jarri zen. Zerbitzu honek, hilero, 1000 dei baino gehiago artatzen ditu eta horien guztien %65a baino gehiagori dei bakarrean irtenbidea ematen zaio. Gainera, 2009an, Udalak arreta telematikoa martxan jarri zuen, herritarrei lehen tramiteak elektronikoki egiteko aukera emanez. Momentu honetan, zerbitzu hau asko garatzen ari da Udala, tramitazio guztia elektronikoki egin, tramite horien egoera zein den jakiteko aukera eskaini eta jakinarazpena bera elektronikoki jaso ahal izateko.


Durangon izango da Interjairen hurrengo geldialdia – Euskal Heriko XISTERA Kluben Kluba\nXisterako Interjai Txapelketa azken txanpara sartzen ari da, eta Durangon izango da hurrengo geldialdia. Igandean, 18.00etatik aurrera bi neurketa jokatuko dira Ezkurdi pilotalekuan.\nLehen partidan, Zuloaga eta Uriel, Aaronen eta Urangaren aurka arituko dira. Azken honek min hartuta dagoen Zugaitz ordezkatuko du. Bi bikoteentzat da partida garrantzitsua, bakoitzak orain arte partida bakarra baitauka irabazita. Finalerdietara sailkatzeko puntuak oso garrantzitsuak izango dira.\nOndoren, Laloo eta Manci, Antxonen eta A. Elkorobarrutiaren aurka arituko dira. Azkeneko bikote hau da liderra, jokatutako partida guztiak irabazita, eta Durangon garaipena eskuratuko balute, zuzenena finalean sartzeko txartela oso gertu izango lukete. Laloo eta Manci behetik gora datoz. Aurreneko partida galdu zuten, baina ondorengoak irabazi dituzte, eta gorako bide horretan liderrak mendean hartu eta sailkapeneko buru hori estutu nahi dute.\nDurango, Urriak 27, 18:00etan\nZuloaga – Uriel / Aaron – Uranga\nLaloo – Manci / Antxon – A. Elkorobarrutia\nNeskak ere Durangon arituko dira\nNesken Xisterako Topaketen saio berri bat, laugarrena, jokatuko da larunbat honetan Durangoko Ezkurdi pilotalekuan, 16.00etan hasita. Oraingoan ere adin ezberdinetakoak batuko dira, eta bertan kinielak jokatuko dira, eta baita partidak ere, era tradizionalean, eta baita jokoetara ere.


Administrazio Publikoen Administrazio Prozedura Erkidearen urriaren 1eko 39/2015 Legearen 133.1. artikuluan ezarritakoaren arabera, xedapen arauemaile baten proiektua egin aurretik kontsulta publikoa egingo da administrazio eskudunaren web-atariaren bidez; bertan, etorkizuneko arauaren eraginpean izan daitezkeen pertsona eta erakunde adierazgarrienen iritzia jasoko da.\n- Araugintzako ekimen horren bidez konpondu nahi diren arazoak.\nEtxebizitzaren ekainaren 18ko 3/2015 Legearen onarpenak etxebizitza edukitzeko eskubidearen ikuspegi eta ulertzeko modu berri bart dakar, hau da, pertsonak etxebizitza duin bat izateko duen eskubidea, eta etxebizitzek nahitaez bete behar duten gizarte-zereginera egokitzen diren politika berdintzaileagoak sustatzeko mekanismoak txertatzen ditu.\n- Ekimena onartzeko premia eta aukera.\nBeharrezkoa da, beraz, xedapen orokor bat egitea desokupatuta dauden etxebizitzen egoera arautzeko. Hala, Etxebizitzaren Legeak etxebizitzaren gizarte-zereginaren irismena eta edukia definitzen ditu eta lehenago kontuan hartu ez diren partikularren eskubide eta betebeharrekin loturiko zenbait alderdi txertatu ditu hala nola, hobetze- edo errehabilitazio-betebeharrak eta higiezinak mantentzeko betebeharra, bere egokitzapen energetiko eta funtzionala lortze aldera. Era berean, inolako arrazoirik gabe ez bada etxebizitza erabiltzen, bere gizarte-zeregina ez dela bete ulertuko da eta beharrezkotzat joko da aipaturiko egoera arautuko duen arau-xedapen orokor bat onartzea.\n- Egin nahi den arau-proiektuaren helburuak.\nAdministrazio-prozedura arautzea. Horren bidez artikulatuko da “hutsik dagoen etxebizitzaren aitorpenaren” figura.\nAipaturiko etxebizitzen kontrola eta jarraipena egiteko administrazio-erregistro bat sortzea.\nAipaturiko etxebizitzako okupatzeko aplikagarriak diren neurrien sistema bat ezartzea eta, horrela, ahalik eta etxebizitza huts gutxien egotea lortzea.\nAzken batean, etxebizitzek gizarte-zeregin bat betetzen dutela ezartzen duen legea betetzea eta betearaztea.\nEtxebizitza-alokairuaren figura lehentasunezko gisa sustatzea etxebizitzaren politika orokorraren baitan.\nInformazio gehiago, Gobernu-programan.


Elkartasun merkaturako materiala . diariovasco.com\nElkartasun merkaturako materiala\nBosgarren urtez Ongizate lantaldeak Elkartasun merkatua antolatuko du abenduan eta astelehenetik aurrera egun horretan saltzeko materiala bilduko dute. Proiektuan lagundu nahi dutenek etxean soberan duten materiala, jostailuak, etxetresna elektrikoak, musika CDak, arropa, liburuak eta abar Udaletxera edo Kultur Etxera eraman ditzakete. Aurten bildutako dirua garapenaren bidean lan egiten duten nazioarteko erakundeentzako diru-laguntzetara bideratuko da.\nAzaroaren 11n zendu zen Josetxo Arrizabalagaren emazte eta seme-alabek adierazi nahi dute «Oria Beilatokira eta larunbatean Salbador Deunaren parrokian izan zen hileta elizkizunera etorri zineten guztioi banaka-banaka eskerrak ematea ezinezko gertatzen zaigunez, idatzi honen bitartez bihotz-bihotzez eskerrik beroenak eman nahi dizkizuegu une gogor hauetan erakutsi diguzuen maitasunagatik».


Herria | Fourmies-ko tiroketa (2/2)\nBa ote dakixu? | 2021eko Abenduaren 02a\n1891ko maiatzaren 1ean, 11k eta erditan, grebalariak Fourmies-ko Herriko Etxean errezebituak izan ziren heien eskabideak emateko. Arratsaldeko 2ak laurden guti arte errezebituak izan ziren (suprefeta hor zen ere). Izpirituak lasaitzeko, auzapezak goizean arrastatuak izan ziren grebalariak arratsaldeko 5etan libratuko zirela jakinarazi zuen. Ber denboran, grebalari zonbait Wignehies-ko lantegiraino joan ziren eta beste batzuk hiriko ostatuetan jan zuten. Arratsalde hastapenean, grebalari zonbait berriz Herriko Etxearen aitzinean bildu ziren. Baina, jendarmeek manifestariak kargatu eta barreiatu zituzten. Beste grebalari zonbait arrastatuak izan ziren. Antzerkiko espektakulua ezeztatua izan zen eta pesta ere.\nArratsaldeko 3ak eta erditan, 145.eko infanteriako erregimentua heldu zen Fourmies-ko geltokira. Biztanleek ez zituzten gaizki errezebitu, gehienak lekuko konskripzioko soldaduak baitziren. Herriko Etxeko bidea hartu zuten. Manifestariek “Armada gurekin!” oihu egiten zuten. Jendarmeekin harremanak zinez tirabiratsuagoak ziren eta, ber mementoan, herriko plazan, tentsioak gero eta azkarragoak ziren. Laidoak entzuten ziren eta lehen harriak bota ziren. Azkenean, armadak manifestariak barreiatu zituen. Baina, 6ak eta laurdenetan, 200 bat manifestari herriko plazara, elizaren aitzinean, berriz itzuli ziren. 30 bat soldadu hor ziren, Lebel fusil berriarekin ekipatuak zirenak. Maluruski, fusil horren efikazia frogatua izanen zen. Tentsioak berriz azkartu ziren. Manifestariek harriak botatzen zituzten eta pusatzen zuten, soldaduen hesia bortxatzeko. Libratzeko, François Chapus komandanteak bere soldadueri airean tiratzea manatu zuen. Baina, manifestanteek ez zuten gibelera egin. Orduan, Chapus komandanteak “Baioneta! Aitzina!” oihu egin zuen. Jestu hori egiteko, soldaduek urrats bat gibelera egin behar zuten. Horregatik, manifestariek soldaduak gibelera egiten zutela pentsatu zuten eta Kleber Giloteaux, banderariak, “Biba greba! Biba armada!” oihukatu zuen. Bere azken hitzak izanen ziren. Armada ez zen batere gibelka ari. Alderantziz, Chapus komandanteak manu kaltegarria eman zuen: “Tiro! Tiro! Tiro lasterra! Banderaria miran hartu!”\n“Tatxa inozente bat”\nKomandanteak manatu bezala, soldaduek tiratu zuten. Odola herriko plazan hedatu zen. Bilan izugarria izan zen. Minutu bat baino gutiagoz, 9 manifestari hilak izan ziren (eta 35 kolpatuak). 9 biktimetan, 4 emazte baziren eta bi haur (gazteenak 11 urte zituen). Banderaria, Kleber Giloteaux, 19 urte, hila izan zen ere. Maria Blondeau, 18 urtekoa, biktimen aurpegia bilakatu zen eta langile mugimenduaren martiria. Hiru egunen buruan, 40.000 jende bildu ziren ehorzketentzat. Emozioa zinez handia izan zen. Gertakari dramatikoak prentsaren lehen orrialdeak okupatu zituen eta parlamentuan ere hiru egunez eztabaiden erdian izan zen. Sozialistek armadaren ekintza azkarki kritikatu zuten. Clémenceauk ere diskurtso indartsu bat egin zuen biktimen alde: “Emazte eta haur hauen odolak hain luzarako gorritu duen harri galtzada (…) Bada nonbait, Fourmies-ko harri galtzadan, tatxa inozente bat baitezpada garbitu behar dena”. Amnistia eskatu zuen, bakarrik grebalariak kondenatuak izanen zirela eta ez soldaduak bazekielako. Diputatuek amnistia errefusatu zuten eta, auzi baten ondotik, 9 grebalari kondenatuak izan ziren lanerako askatasunaren trabagatik, agente baten aurkako laido eta bortizkeriagatik eta erreboltagatik. Tiroak errezebitu zituztenak kondenatuak izan ziren eta tiro egin zutenak ez!\nAzalekoa | 2021/12/02\nAxuri sasoia hasia dela, Zuberora buruz joan gira, Axuria kooperatibako Peio Quihillalt presidentearekin hitz egin dugu. Ongi azaldu dauku axuria, bai eta behi/aratxe merkatuaren ibilmoldea zein nolakoa den\nAxuria kooperatibaren abiatzea\nDuela 40 bat urte axuriaren inguruan sindikatu bezala sortu zen. Tratularien merkatutik haratago joaiteko, hazleek hiltegien merkatua berek hobeki kudeatzeko. 1984an, 4 urte berantago, zuberotar laborariek pentsatu zuten tokian berean merkatua kudeatu behar zutela eta Axuria kooperatiba sortu zuten. Orduetan Mauleko hiltegiarekin Axuriak tratua egin zuen, laborarientzat mozteko sala erabilgarria izan zedin. Hasi ziren merkatu berrien begiratzen, jatetxe eta sukaldari batzuekin. Peio Quihillalt-ek azaltzen zaukun, Parisera buruz lanera joan ostaler batzuekin harremanetan jarri zirela, hemengo axuria kozinatzeko gisan. Horretarik abiaturik, harakin eta saltegi handietan ere merkatua idekia izan zen.\nOrain lantegian berean haragia moztua eta transformatua da, fabrikatzeko arau zorrotzak dira, kontrol anitzekin.\nMerkatua garatuz joan\nAxuria kooperatibak ekoizten duen haragia goi mailakoa ...


Iruñeko gazteendako XXIII. Literatur Lehiaketa - LINGUA NAVARRORUM LINGUA NAVARRORUM\nIruñeko gazteendako XXIII. Literatur Lehiaketa\nUdalak antolatutako lehiaketa honetarako lanak maiatzaren 6ra arte aurkeztu ahal izango dituzte 14 eta 18 urte bitarteko gazte iruindarrek. Bi eratako lanak onartuko dituzte: poesia, eta narrazio laburra.\nGehiago jakin nahi izanez gero, jo hona.\nIruñea, lehiaketak, literatura


Gorka Aguirre eta Agar Martínez: "Efektu bereziak gizonen lana direla uste dute askok" - Hiruka.eus\nKultura Getxo Gorliz 2018-02-10 10:00\nGorka Aguirre eta Agar Martínez: "Efektu bereziak gizonen lana direla uste dute askok"\nHautagaien artean bera bakarrik izendatu arren, makillaje eta ile-apainketa onenaren Goya saria bere neska-laguna eta lankidea den Agar Martínez de la Hidalga Gómez gorliztarrari eskaini zion Gorka Aguirre Serrano algortarrak.\nAgar Martinez Goya sariari eusten, Gorka Aguirre ondoan daukala. HODEI TORRES | Ikusi handiago | Argazki originala\nOlga Cruz ile-apaintzaileagaz eta Ainhoa Eskisabel makillatzaileagaz batera, Gorka Aguirreri eman zioten makillaje eta ile-apainketa onenaren Goya saria, "Handia" filmean egindako lanagatik. Jon Garañok eta Aitor Arregik zuzendutako filmak hamar "buruhandi" eskuratu zituen. Efektu berezien makillajeari dagokionez, garaikurra bere neska-laguna eta lankidea den Agar Martínez de la Hidalga gorliztarrarena ere badela aldarrikatu du algortarrak, hasiera-hasieratik. Izan ere, Itzubaltzeta/Romon daukaten tailerrean, ez du batak besteak baino behar handiagoa egiten; erdibana egiten dute dena.\nZer sentitu zenuten irabazlea Handia zela entzuterakoan?\nAGAR MARTÍNEZ DE LA HIDALGA GÓMEZ: Nik ezusteko ederra hartu nuen; hunkitu egin nintzen.\nGORKA AGUIRRE SERRANO: Egia esan, hamar kategoriatan entzun ahal izan genuen aukeratutako lau pelikulen artean "Handia" zela irabazlea. Sekulako zirrara sortu zuen horrek pelikulako lankideen artean. Makillaje onenaren saria banatu zutenean, ikaragarria izan zen. Momentu horretan, Goya saria jasotzeko eskailerak jaisten egon arren, benetakoa ez dela uste duzu, bertan egongo ez bazina sentitzen zarelako. Oso urduri nengoen.\nIbilbide luzean egindako esfortzuaren saritzat har daiteke garaikurra jasotzea?\nG.A.: Bai, zelan ez. Hala ere, gure ibilbide profesionala ez da Goya ematen dizutenean amaitzen. Are gehiago; egun horretatik aurrera egin beharko dituzun esfortzua eta ahaleginak handiagoak dira. Izan ere, nire ustez, efektu berezien makillatzaile baten ibilbide profesionala hiltzen denean amaitzen da. Bizirik zauden bitartean, uneoro egoten zara erronka berriak zure gain hartzen; ezin duzu esan "Goya irabazi dut, gorenera iritsi naiz". Zeure burua beti dago erronka berrien bila; gure kasuan, behintzat, horrela da.\nGoya saria irabaztea ez da gutxi. Nazioarte-mailan ere garaikurrak irabazi gura zenituzkete?\nA.M.: Bai noski!\nG.A.: Egiten duzun lanaz pozik egotea da bizitzan irabaz dezakezun saririk handiena, baina sariak beti dira ondo hartuak.\nGorka, sarirako hautagaia zu izan arren, errodajean Agarrek egin zuen lanik handiena, ezta?\nG.A.: Nik arantza txiki bat neukan gai horrekin. Arazoa da horrelako sarietako hautagaitzat pertsona bakarra aukeratzen dutela, nahiz eta lantokian bi izan eta beharra erdibana egin. Aurtengo galan zinemagintzan emakumeek leku gehiago izan behar duela aldarrikatu dute; hala ere, guri dagokigunez, elkarrizketetan baztertu egin dute Agar, besteak beste. Emakumeen afera alde batera utzita, Mariano Garcíari gauza bera gertatu zitzaion.\nA.M.: Bai. Drama FX enpresan lan egiten du Jon Serranogaz.\nG.A.: Jon ipini zuten hautagai eta Mariano ez zuten aipatu ere egin, enpresa biena izan eta bakoitzak lanaren erdia egin arren. David Herasegaz batera, Serranok irabazi zuen efektu berezien saria, Handia pelikulagatik.\nEmakumea baztertua izaten da zineman?\nA.M.: Neurri batean horrela da; gure lan-esparruari dagokionez, efektu bereziak gizonek egiten duten zerbait dela pentsatzen dute askok.\nG.A.: Badirudi emakumeak zinemagintzaren piramidearen mailarik altuenetan egon beharko liratekeela bakarrik: esaterako, filmen zuzendari-lanetan. Nik ez dut hori baztertzen; baina teknikoagoak diren lanetan ere emakumeek lekua daukatela aldarrikatu beharko lukete. Inork ez ditu aipatzen andre elektrikariak edo efektu berezietan lan egiten dutenak. Eta ez dira gutxi.\nA.M.: Gainera, lan bikaina egiten dute.\nG.A.: Horren garrantzitsuak ez ei diren arlo horiez ez dute ezer esaten; Goya sarien gala, gehienbat, aktoreentzat eta zuzendarientzat da.\nMakillajeko efektu bereziek euren Goya saria izan beharko luketela uste duzue?\nG.A.: Bai. Makillajetik eta ile-apainketatik harago doazen lanak egiten ditugu guk; makinak eta moldeak erabiltzen ditugu gure tailerrean.\nA.M.: Berez, Eduardo Casanovaren "Pieles" zen gure lehiakide nagusia, Goya sarietan. Ileordeak eta garaiko makillajea erabili zituzten haiek; guk bestelako gauzak egiten ditugu.\nZelan lortu zenuten Eneko Sagardoy 2,42 metroko erraldoi bihurtzea?\nG.A.: Batetik, belarriak eta hortzak banantzeko eta masaila handiago egiteko protesiak egin genituen. Horrez gainera, gorputzaren morfologia osoa aldatzen duen jantzia ipini genion: ukondoek, belaunek eta gorputzeko adarrek handiagoak ziruditen. Azkenik, besoetarako luzagailuak eta akuilu-makuiluak ipini genizkion.\nOdola eta erraiak dira zuen lanaren beste atal bat. Nondik datorkizue horrekiko zaletasuna?\nG.A.: Beldurrezko filmak ikusten zaletzen hasi nintzen: 70eko, 80ko eta 90eko Italiako splatter zinema-estiloko pelikulak gustuko nituen; heavy metala eta odola nagusi ziren horietan. Efektu berezietako teknikariek fikzioaren magoak ziruditen: odola eta erraiak prestatzen zituzten, eta kamera trukatuz benetakoak bailiran agertzen ziren pantailetan.\nA.M.: Egia esan behar badizut, niri betidanik gustatu izan zaizkit zauriak eta odola; txikitatik datorkidan gauza da. Jolasten geundela, etxean hartzen genituen kolpeak; urraduraren bat egitea edo azazkalen bat puskatzea eguneroko ogia ziren. Ebakuntza bat edo beste ere egin diete etxekoei.\nOdolak eta erraiek baino beldur handiagoa ematen dizue Goya sarien galak?\nG.A.: Kar, kar. Trajea janzteak, sariaren bila jaitsi behar izateak eta jende guztiaren aurrean berba egiteak edozein pelikulak baino beldur handiagoa ematen dit, bai. Oso urduri nengoen garaikurra hartzera joan nintzenean. Hala ere, atrilaren aurrera heldu eta eskerrak nori eman behar nizkion oso argi ikusi nuen: Handia filmeko kideei, Agarri eta nire amari.\nZelan ikasi duzue gaur egun zuen ogibidea dena?\nG.A.: Gaztea nintzenean ez zegoen gaur egiten dakiguna ikasteko lekurik, ezta ikastarorik ere; Internetik ere ez geneukan. "Fangoria" aldizkariagaz hasi nintzen efektu bereziak zelakoak ziren ikusten. Argazkien bidez, arlo horretako teknikariek egiten zuten lana ikus zitekeen: esaterako, argizarizko beso bat zelan urtzen zuten, bero-kanoia eta tutuak sartuz. Filma ikusten zenuenean, besoa benetan urtu egiten zela ematen zuen.\nTeknologia berriek baztertu egin dituzte horrelako lanak?\nA.M.: Neurri batean galdu egin dira, baina teknikak uztartu ere egiten dira.\nG.A.: Adibidez, Handia pelikulan buruan emandako tiro bat irudikatu genuen: odola botatzen duen blood tubing izeneko bat edo zulodun buru faltsu bat egin beharrean, berdez pintatu genuen eta, efektu digitalen sailean, mapatu egin zuten eta zegokion kolorea ipini zioten.\nAgar, zuk zelan ikasi zenuen?\nA.M.: Gorka izan nuen irakasle; Gernika filmean elkarrekin lan egiteko deitu zidan, eta ordutik, batera gaude. Bikotekideak izateaz gain, lankideak gara.\nG.A.: Hala ere, makillaje-ikasketak egin zenituen.\nA.M.: Egia da. Bilboko operan ere lan egin nuen.\nGorka, zer iritzi zeukaten gurasoek odolarekiko zure zaletasunaz?\nG.A.: Algortako Sarrikobaso kalean bizi nintzenean, oso ezaguna nintzen auzoan; zauri faltsuak ipini eta kalera irteten nintzen, jendearengan zer eragin zeukaten ikusteko asmoz, izan ere ondo eginda zeuden. Gurasoek burutik jota nengoela uste zuten; berriketaldia ere eman zidaten. Garai hartan ez ziren makillajeko efektu bereziak ondo ezagutzen eta... Eraztunen jauna eta halako pelikulak oso baliagarriak izan dira guk egiten dugun lana ezagutzera emateko.\nZer aholku emango zeniokete lan honetan jardun gura duen gazte bati?\nA.M.: Lan egiteari ez uztea oso garrantzitsua da. G.A.: Horrela da, beti dago egiteko zer edo zer. Denbora handia eskaini behar zaion ogibidea da hau.\nA.M.: Gainera, egunero ikasten da zer edo zer berria.\nG.A.: Azkenik, lan hau gustukoa izatea funtsezkoa da.\nOlentzero eta Mari Domingi Uribe Kostara gerturatuko dira!\nBizkaiko Bertsolari Txapelketa: finalaren laburpen-bideoa\nAurrenekoz emakume batek irabazi du Bizkaiko Bertsolari Txapelketa


Kutsatze berrien okertzea moteldu egin da 1.497 positiborekin azken orduetan\nNafarroak berriz ere 500 positiboko muga gainditu zuen igandean, 525 kasu berri eta % 11,7ko positibotasun tasarekin.\nHorrek esan nahi du aurreko bi egunekin alderatuta gora egin duela, baina adierazten du egoera egonkortzen ari dela kontaktu pertsonalak murrizteko neurri zorrotzekin, hau da, ostalaritza-establezimenduak ixtea eta elkarrekin bizi ez diren pertsonekin etxeetan bilerak egitea debekatzea.\nGipuzkoan eta Araban ere arindu txiki bat dago. Positiboak 587tik 368ra jaitsi dira Gipuzkoan eta 97tik 64ra Araban. Bizkaian, aldiz, 520.\nHorrek esan nahi du % 7,8ko positibotasun-tasa izan dela EAEn, guztira 12.452 proba egin baitira. Aurreko bi egunetan positibotasuna % 9tik gorakoa izan zen. Oinarrizko ugalketa kopurua 1,09koa da, beraz, birusak hedatzen jarraitzen du, baina gutxiago.\nAurreko egunetako biharamuna, dena dela, indartsu iristen da ZIUetara. Dagoeneko 104 pertsona baino ez daude ospitaleratuta EAEn, eta bezperan, berriz, 97, 43 aldiz ospitaleratu ostean.\nNafarroari dagokionez, gaixotasun horrekin lotutako 20 ospitaleratze berri zenbatu dira, horietako bost ZIUn. Hori dela eta, 427 pertsona daude ospitaleratuta (atzo baino 7 gehiago), eta horietako 58 ZIU lanpostuetan daude (atzo baino bi gehiago), eta beste 64 etxeko ospitaleratzean.\nGainera, Nafarroan hiru hildako izan dira igandean, 69 eta 88 urte bitarteko hiru gizon, eta aurreko egunetan baino hiru heriotza gehiago izan direla jakinarazi dute, bi emakumerenak eta 89 eta 95 urte bitarteko gizon batenak.\nEAEko heriotzak astero jakinarazten dira, normalean asteazkenean.


Diru-lapikoa - Diario de Noticias de Navarra\njuanra madariaga 17.12.2019 | 14:55\nKRISIALDI ekonomiko berria omen datorkigu. Ekonomiaz arduratzen diren handikiak eta politikari harrapariak ez dira beldur, horiek diruz beterik dituzte poltsikoak, eta pentsioekin eta erretiroarekin zer gertatuko den bost axola zaie. Marka ezagun bateko maila altuko mandatari batek ia hirurehun mila euro kobratzen ditu urtero, ez dakit zenbat bider gehiago bertako langile batek baino. Ez al da lotsagarria?\nDuela egun batzuk irakurri nuen, pertsona aberatsen kopuruak tai gabe egiten duela gora. Espainiako aberats taldea dezente hazi da, horiek milioi bat dolarretik gora izaten baitute bankuko kartilan (edo auskalo non), eta horrek aberatsen eta txiroen arteko aldea handitu egiten du, elkartasunari eta justizia sozialari atea itxiaraziz. Izan ere, Europar Batasuneko herri koadrilan Espainia da parekotasun gutxien duen laugarren herrialdea, eta aberats eta txiroen arteko desoreka gehien puztu duen bigarrena (aurretik, Bulgaria). Eta beste datu beldurgarri bat, Oxfam Gobernuz Kanpoko erakundearen arabera, Espainian pobrezia eta aberastasuna heredatu egiten da.\nEzberdintasun sozialak gero eta nabariagoak dira; pobrezi eta estualdi sendo eta beharrezkoa ikusten da inguruan, eta elite ekonomikoak txanponak eta txanponak sartzen ditu bere txerri formadun diru-lapikoan.\nHandi-mandikien mega-enpresak diru iturri agortezinak dira, irabazi gordin eta garbi sinestezinak hartzen dituztenak, superabit estratosferikoak ematen dituztenak, ametsezko diru-gehikuntzak sortzen dituztenak. Adibidea, honako hau: lehen bederatzi hilabeteetan Iberdrolak 2.517 milioiko mozkinak lortu ditu, hots, joan den urtean baino %20 gehiago. Bi mila milioi baino gehiago!!!! Zer egiten du diru horrekin guztiarekin?\nOndo legoke jakitea, benetan kantitate horiek nondik sortzen diren eta nora doazen, ni, ezjakin hau, aho bete hortz bainago, zifretan galdurik. Egungo eredu ekonomiko kapitalistak bidegabekeriak eta desorekak baino ez dakartza. Premiazkoa da masa globalaren ongizatean prentsatzen hastea, irabazien errekorrak txalotu gabe.


“Itsasoa zure herrian hasten da” - Isladak\nBai, bai, ongi irakurri duzu! Agian zure herria barrukaldean kokatutako dago eta itsasoa ikusteko kilometroak egin beharko dituzu, baina nahiz herri hori Tutera, Donaixti edo Hernani izan, hor bertan hasten da itsasoa.\nGuztiok ditugu gogoan sare sozialetan argitaratuak izan diren zaborrez betetako itsasoak. “Nik ez dut horrelakorik egiten” esaten diogu gure buruari, gure zintzotasuna justifikatu nahian.\nPentsatu al duzu inoiz nola iristen den itsasoraino terrazan eserita, gosari goxoaz disfrutatzen ari zarenean haizeak eramaten duen azukre-zorrotxoa? Haizeak lurrera, euriak ibaira eta ibaitik itsasora. Baina keinu txikiekin azukre zorroak ibilbide hori egitea ekidin dezakegu: katilu barruan utziz, lurrera erortzean jasoz, edo hobeto, ontziratu gabeko azukreak aukeratuz. Noski Administrazio Publikoak ere neurriak hartu behar dituela itsaso garbiak lortzeko! baina hortik haratago, goazen gure esku dagoena egitera, eta gure bizitokiak zaintzera.\nGaur, martxoaren 22a, Uraren Mundu Eguna ospatzen ari gara. Gure bizitokiaren, “planeta urdina”, azaleraren %70a baino gehiago urez estalita dagoela ezin dugu ahaztu. Gure gorputzaren osagai nagusia ere ura dela behin baino gehiagotan esan edo entzun dugu, pertsona helduetan pisuaren %65a gutxi gorabehera.\nBeraz, goazen gure barne eta kanpo bizitokiak osasuntsu izan daitezen zaintza aktibo eta arduratsu bat egitera, eta gure bizi-kalitatea hobetzeko gakoetako bat den uraren eguna ospatzeko zergatia sendotzera.


Irribarria, pilota eta Ingeniaritza ikasketak uztartzen dituen txapelduna | El Correo\nZurekinIrribarria, pilota eta Ingeniaritza ikasketak uztartzen dituen txapelduna\nMikel Irribarria, duela gutxi egindako elkarrizketa batean.\nPasa den igandean irabazitako txapelarekin aurrelari aramarrak bi ditu Buruz Burukoan eta Binakako bat irabazi izan zuen 2017. urtean\nUNAI SARRIUGARTE Martes, 11 junio 2019, 12:15\nIker Irribarria oso famatua da euskal pilotaren munduan. 22 urte eskasekin hiru txapela irabazi eta beste bi txapelketetan txapeldun orde izana da. Pasa den igandean irabazitakoarekin bi sari jaso ditu Buruz Burukoan eta Binakako bat irabazi izan zuen 2017. urtean.\nEdonola ere, kirolaren mundutik kanpo Irribarria buru belarri lanean diharduen gaztea da. Pilota Ingeniaritza Mekanikoko ikasketekin uztartzen du, eta, aurten, gradu horren laugarren maila egiten dabil Mondragon Unibertsitatean. Hortaz aparte, bitxitasun gisa, Irribarriaren familian kirolari profesional bat baino gehiago dagoela aipatzea merezi du. Izan ere, aurrelari gipuzkoarra Aritz Elustondo Realeko atzelariaren lehengusua da.\nAramarrak Ordiziako Txapagain Pilota Eskolan eman zituen lehenengo urratsak. Profesionaletara salto egin baino lehen txapelketa batzuk irabazi zituen: 2012an Promozioko Buruz Buruko txapeldunordea izan zen, eta 2014an Diario Vasco Torneoko txapelduna, Joxean Tolosa Torneoko irabazlea eta baita Lau eta erdiko Elite Torneoko garailea ere.\nPasa den igandean, berriz, Mikel Urrutikoetxea izan zuen aurrez aurre. Partida hasi aurreko apustuek gipuzkoarraren alde egiten zuten, 100-80, baina Urrutikoetxea aurretik hasi zen partidan. Hala ere, norgehiagokak gora behera ikaragarriak izan zituen. Urrutikoetxeak 12 tanto egin eta 6 galdu izan zituen. Irribarriak, berriz, 16 egin 8 kale. Sakeak alderatuz gero, tanto gehiago lortu zituen gipuzkoarrak, baina, huts bat ere egin zuen.\nPartidaren lehenengo txanpa Irribarriarentzat izan zen. Aurrelariak erakutsitako joko bikainak eta sake bortitzei esker, partidaren lehen atsedenaldian 4-6 irabazten zihoan. Baina Urrutikoetxeak partidari buelta ematea lortu zion. Izan ere, zaratamoko atzelariaren sakeek eta antxoan egindako gantxo ikaragarriei esker 8 tanto jarraian egin zizkion: Irribarria 12-7 galtzen zihoan.\nDena den, gipuzkoarrak ez zuen amore eman eta partidaren erdialdean aldea nabarmen murriztu egin zuen. Urrutikoetxeak sakez ekin zion orduan erasoari, eta bost tantoren tartea atera zion (15-10). Kolpean, ordea, alde handia egon zen eta Irribarriak markagailua 15na berdintzea lortu zuen. Izan ere, aramarrak ezker eskuarekin jotako pilotakadak ikaragarriak izan ziren eta baten baino gehiagotan buruz gain pasa zitzaion pelota zaratamokoari. Egia da, zabalean bat baino gehiago galdu zuela ere aurrelariak.\nIrribarriak egindako huts batek 17-15 jarri zuen partida. Baina, berriro ere 17na berdindu zuen. Ondoren, Urrutikoetxeak egindako hutsek 3 tantoko aldea eman zion aurrelari gipuzkoarrari, 18-21. Atzelariak distantzia murriztea lortu zuen egindako sake eta dejada ezinhobe bati esker. Baina Zaratamokoak egindako huts batek azkenean Irribarriari eman zion garaipena. Norgehiagoka parekatu xamar hasi eta horrela amaitu egin zen 20 eta 22 aramarraren alde. Esan dezakegu, beraz, Irribarria atzeko koadroetan jaun eta jabe izan zela.\nMikel Urrutikoetxea, Euskera\nOskar Alegriaren 'Emak bakia baita' filma, gaur, Gasteizen Bilbo-Bizkaiak turismoa sustatzeko kanpaina aurkeztuko du Paris eta Rotterdamen